Ehhh…Baru Nak Beli Cili, Takkan Najib Dah Tahu Pedasnya Makanan

Perkara yang paling ditunggu-tunggu oleh semua orang ketika ini ialah bilakah Sirul Azhar Umar, salah seorang pesalah hukuman mati dalam kes pembunuhan Altantuya yang kini berada dalam tahanan di Australia, mahu mendedahkan cerita sebenar mengenai pembunuhan itu.
Sejak kelibatnya tidak muncul ketika hukuman dijatuhkan dan kemudian didapati sudah melarikan diri ke negara kangaroo itu untuk mengelak hukuman mati keatasnya,  ramai yang menjangkakan beliau pasti akan melakukan kejutan suatu hari nanti.
Beliau dipercayai memang sengaja melarikan diri kerana menganggap tiada keadilan dalam hukuman yang diterimanya dan memilih Australia sebagai tempat pelariannya ialah kerana negara itu tidak menguatkuasakan hukuman mati serta menolak ekstradisi pesalah yang disabitkan dengan hukuman tersebut.
Mendedahkan kebenaran dan siapa yang mengarahkannya dalam kes pembunuhan Altantuya dianggap pilihan terbaik baginya untuk membersihkan namanya.
Berada di pusat tahanan Imigresen Australia sekarang, Sirul melalui temubual telefon dengan Malaysiakini, padanya mulanya hanya mengatakan beliau sedang menimbang dengan serius mahu mendedahkan cerita sebenar mengenai pembunuhan yang dianggap misteri itu.
Tetapi secara perlahan-lahan juga melalui temubual dengan portal itu beliau mula mendedahkan bahawa ada seseorang yang masih bebas mengarahkan membunuh Altantuya itu. Ia sekaligus mengulangi keterangannya dalam mahkamah dulu bahawa beliau adalah “kambing hitam” semata-mata dalam kes tersebut.
Sirul juga cuba memutihkan namanya dengan mengatakan beliau tidak pernah mengaku melakukan pembunuhan itu serta tiada saksi yang dapat membuktikannya, namun sabitannya hanya berdasarkan keterangan mengikut keadaan semata-mata.
Walaupun Sirul bersama Azilah Hadri sudah dijatuhkan hukuman mati dan Razak Baginda, rakan karib kepada Perdana Menteri, Najib Razak yang dituduh bersubahat dengan pembunuhan itu sudah dilepaskan oleh Mahkamah Tinggi dan kesnya tidak dirayu, motif pembunhan dan siapa yang memberi arahan masih  tidak diketahui sehingga kini.
Ini kerana dalam kes Azilah dan Sirul ini, barangkali buat pertama kalinya dalam sejarah perundangan, mahkamah memutuskan motif pembunuhan bukan satu faktor yang penting untuk diketahui.
Razak pula, dalam satu temubual dengan Malaysian Insider setelah kedua-dua anggota polis itu dijatuhkan hukuman mati menyatakan, polis yang jahat memang selalu membunuh orang sebagaimana yang berlaku kepada ramainya yang mati semasa berada dalam tahanan reman.
Yang paling ingin diketahui daripada Sirul melalui pendedahannya ialah siapakah yang mengarahkannya melakukan pembunuhan itu. Jika didedahkan siapa yang mengarahkannya, maka akan terungkailah motif pembunuhan itu.
Bila terdedah motif, maka keadilan pun akan tertegak dengan sendirinya.
Mungkin Sirul ketika ini, selain memikir tentang pendedahan, beliau juga sedang menimbang media antarabangsa yang difikirkan paling sesuai baginya untuk mendedahkan cerita itu. Sirul pasti mahu pendedahannya memberi impak paling besar, bukan saja dalam konteks menegakkan keadilan, membersihkan namanya dan membawa perancang utama pembunuhan Altantuya ke muka pengadilan, malah kalau boleh menggegarkan dunia sekali pun.
Dengan bergegarnya  dunia dengan pendedahan itu nanti, barangkali ia adalah penawar paling mujarab kepada semua derita dan sengsaranya selama ini.
Tetapi belum pun Sirul mendedahkan siapa yang mengarahkannya melakukan pembunuhan itu bersama beberapa pendedahan lain yang mungkin menggemparkan dunia, Najib Razak ketika ditanya pemberita, dengan pantas menyatakan ianya sebagai mengarut.
Perdana Menteri  kemudian menggeleng kepala beberapa kali, lantas berlalu pergi.
Kenapa Najib begitu cepat mengatakan ianya mengarut sedangkan Sirul belum pun membuat pendedahan lagi? Kenapa begitu cepat terasa dan tercuit perasaan?
Dengarlah dulu apa yang mahu dikatakan Sirul sebelum mengatakan ianya mengarut atau sebaliknya? Tidak semestinya pendedahan Sirul menjurus ke arah mengaitkan Najib atau sesiapa yang dekat dengannya terlibat dalam pembunuhan itu, mungkin ia juga bertujuan membersihkan lagi nama Perdana Menteri yang ditohmah macam-macam sebelum ini?
Namun, mengapa Najib cepat sangat tersentuh hati? Belum pun membeli cili, takkan sudah terasa pedasnya makanan? Sebelum duduk, berlunjurlah dahulu.
Sebagaimana yang dibangkitkan oleh banyak pihak juga, bukankah Najib sebelum ini sudah bersumpah tidak mengenali Altantuya?
Kalau sumpah itu sesuatu yang benar,  tiada yang benar melainkan benar belaka dan bukan seperti sumpah-sumpah seperti keterangannya yang mudah berubah ketika menemui Saiful  Bukhari dengan mulanya mengatakan kerana masalah biasiswa tetapi kemudian menyatakan untuk mengadu dirinya diliwat, kenapa Najib rasa terganggu apabila Sirul mengatakan beliau diarahkan oleh seseorang untuk melakukan pembunuhan terhadap Altantuya itu?
Sirul hanya mengatakan beliau diarahkan saja tetapi belum pun menyebut lagi siapa yang mengarahkannya. Tidak pasti pun sama ada akan menyebut nama Najib, Razak Baginda atau sesiapa yang lain.
Sebagai pengamal kesederhanaan, tidak bolehkah didengar dulu apa pendedahan Sirul itu atau makanlah dulu sesuap dua sebelum mengatakan makanan itu pedas atau tidak?
Ehhh…Relakslah bro!!  ( SH 20/02/2015 )

0

0

votes
Article Rating
Kongsikan artikel ini


Makcik Felda Pun Dah Faham….

UMNO kini seperti telah terperangkap dengan jeratnya sendiri. Setelah selama ini bermati-matian menafikan tiada konspirasi politik dalam kes liwat melibatkan Anwar Ibrahim dengan Saiful Bukhari Azlan, kini segala-galanya bagaikan terdedah satu persatu.
Jika sebelum ini, bermula dengan kunjungan Saiful ke rumah Najib Razak untuk mengadu diliwat sebelum membuat laporan polis dan perlantikan Shafee sebagai timbalan pendakwaraya sudah pun dikaitkan dengan motif politik, namun selepas Anwar dijatuhkan hukuman penjara selama lima tahun, unsur politik itu semakin tidak mampu disembunyikan lagi.
Kesediaan Shafee mengiklankan dirinya dan bercakap secara terbuka serta terperinci mengenai kejadian liwat yang didakwa berlaku antara Anwar dengan Saiful setelah hukuman dijatuhkan, akhirnya menyedarkan rakyat bahawa itulah antara tujuan utama perlantikannya.
Sudah tentu jika pasukan daripada Jabatan Peguam Negara yang mengetuai pendakwaan kes liwat itu, adalah mustahil mereka boleh terus bercakap dengan media atau tampil di forum anjuran parti politik sebaik kes berakhir dan hukuman sudah dijatuhkan.
Mereka pasti akan tutup buku dan menumpukan kepada kes yang lain pula. Tetapi kerana Shafee yang yang dilantik, semuanya jadi berbeza. Beliau melakukan apa yang tidak mungkin dilakukan jika Gani Patail misalnya mengetuai pendakwaan.
Setelah mengadakan pelbagai temubual dengan media dan bercakap di forum anjuran Pemuda UMNO, Shafee juga bersetuju untuk turun ke seluruh negara bersama Pemuda UMNO untuk terus bercakap lagi mengenai keburukan Anwar.
Sebagaimana yang beliau bercakap dalam dialog anjuran AKHI tempohari, yang dikisahkannya dalam jelajah itu nanti tentunya lebih kepada cerita-cerita dalam seluar yang semata-mata bertujuan memburuk-burukkan peribadi serta untuk mengasingkan lagi Anwar daripada sokongan rakyat.
Tidakkah ia sebenarnya bersifat politik?
Tidak cukup dengan itu, Shabery Cheek pula tampil menyatakan kesediaan RTM menyediakan ruang di televisyen bagi forum terbuka atau debat yang melibatkan Shafee itu. Sudah tentu tujuannya ialah supaya lebih ramai dapat mengetahui cerita-cerita sensasi yang didakwa melibatkan Anwar dan Saiful.
Sekali lagi, pastilah tujuannya untuk manfaat politik UMNO juga.
Kenapakah ketika ini RTM pihak begitu pemurah dan ghairah mahu memberi ruang kepada agenda membelasah Anwar sedangkan beliau sudah pun dihukum penjara?
Tidak cukup lagikah kejayaan memenjarakannya selama lima tahun itu?
Tetapi dengan AJK Pas Pusat, Hanipa Maidin sudah menyahut cabaran untuk ikut serta dalam forum atau debat itu, kita tentu ingin mengetahui sama ada ruang di RTM itu masih terbuka atau sebaliknya.
Di sisi yang lain, jika UMNO selama ini mengatakan kes liwat ini adalah hal peribadi antara Anwar dengan Saiful, kenapakah setelah beliau dipenjara dan tidak mampu melawan lagi, serangan dan belasahan yang bertujuan mengaib dan memburuk-burukkannya lebih dahsyat dan tersusun lagi?
Bukankah ia sepatutnya dibiarkan berakhir seadanya saja? Apa lagi yang mahu dibuktikan kepada rakyat dengan pemenjaraan itu?
Kalau alasan adanya pertikaian banyak pihak mengenai hukuman yang diterima Anwar menjadi sebab perlunya Shafee terus diheret dan dijadikan “model produk iklan”, pembebasan Razak Baginda daripada tuduhan bersubahat membunuh Altantuya juga dipertikaikan?
Dalam masa yang sama, hukuman mati yang diterima Azilah Hadri dan Sirul Azhar Umar atas tuduhan membunuh model Mongolia itu sedangkan tiada motif diketahui dan siapa yang memberi arahan juga masih misteri, turut menjadi pertikaian ramai?
Kenapa tiada program jelajah atau penerangan ke seluruh negara mahu diadakan?
Berbuih sekali pun mulut pemimpin UMNO berhujah mengatakan tiada unsur politik dalam kes Anwar ini, tetapi yang nyata dan makin difahami oleh ramai orang adalah sebaliknya. Semuanya tersingkap satu demi satu oleh perjalanan masa.
Tidak ada sesiapa lagi, termasuk makcik Felda atau pengundi tua di hujung kampung yang tidak memahami bahawa kepentingan politik adalah segala-galanya kerana setelah jasad Anwar dipenjara, rupa-rupanya pengaruh politiknya juga yang ditakuti. ( SH 19/02/2015)

0

0

votes
Article Rating
Kongsikan artikel ini


2A Bakal Memendekkan Hayat Politik Najib

Kedudukan Perdana Menteri, Najib Razak kini sedang diancam oleh dua isu besar iaitu Anwar Ibrahim dan juga Altantuya.  Kedua-dua isu ini yang sudah pun berakhir sehingga ke peringkat Mahkamah Persekutuan, tiba-tiba melibas dengan pukulan yang tidak disangka-sangka oleh Perdana Menteri.
Pemenjaraan Anwar yang diharapkan membawa sinar lebih cerah kepada UMNO dan BN dalam menghadapi pilihanraya akan datang, di samping pergolakan dalam PR, akhirnya lebih membawa khabar buruk buat Najib.
Ini kerana melalui program jelajah ke seluruh negara yang dirancang oleh Pemuda UMNO bersama peguam Shafee Abdullah yang mengetuai pendakwaan kes liwat melibatkan Anwar dengan Saiful, bukan saja memungkinkan simpati rakyat lebih memuncak, bahkan menyerlah lagi muslihat politik di sebaliknya.
Secara tidak langsung juga dengan program jelajah ke seluruh negara itu menyebabkan nama Anwar terus disebut dan diingati.
Dengan terus memburukkan dan menjaja cerita seks berkaitan Anwar ke seluruh negara sedangkan beliau sudah berada dalam penjara, sesiapa pun akan memahami bahawa akhirnya laba politiklah yang paling ingin dikaut sebanyak-banyaknya.
Dalam hal ini Pemuda UMNO, KJ dan Shafee, tanpa disedari, telah melakukan sesuatu yang lebih merugikan UMNO dan BN. Memenjarakan Anwar yang diharap menyebabkan Najib lebih selesa, sebaliknya mengundang lebih jalan sengsara.
Dalam isu Altantuya, sama seperti kes Anwar, ia juga sudah berakhir di Mahkamah Persekutuan dengan Azilah Hadri dan Sirul Azhar Umar telah dijatuhkan hukuman mati atas kesalahan melakukan pembunuhan keatas model kelahiran Mongolia itu.
Tetapi dengan menghilangnya Sirul ke Australia dan kini merancang untuk mendedahkan siapa yang merancangnya melakukan pembunuhan itu, sekali lagi nama Najib terkait sama.
Najib pula gagal menyembunyikan rasa gabra dan gelabahnya dengan pendedahan yang bakal dibuat oleh Sirul itu dengan mengatakannya semuanya mengarut saja. Soalnya kenapa cepat sangat Najib rasa gabra dan gundah gulana dengan pendedahan yang bakal dibuat Sirul itu?
Tunggulah dulu apa biji butir yang didedahkan Sirul sebelum mahu mengatakan ia mengarut atau tidak.
Hari ini Isnin ini pula, Pas dijangka membuat telesidang dengan Sirul daripada Pusat Tahanan Imigresen, Australia selama 15 minit dengan wartawan dari Malaysia. Jika ini menjadi kenyataan dan ada pendedahan baru yang menggemparkan dibuat oleh Sirul, maka bergegar lagilah politik negara.
Tahniah kepada Pas dan Mahfuz Omar yang bertindak proaktif menghidangkan maklumat baru dan segar kepada rakyat.
Menjelang kira-kira tiga tahun sebelum pilihanraya akan datang, isu Anwar dah Altantuya ini pasti terus menghantui Najib. Ada yang berkata, Najib tidak mungkin dapat bertahan lebih lama dengan kedua-dua isu ini terus berlarutan sehingga pilihanraya akan datang.
Sokongan rakyat yang tidak meningkat di sebalik pemenjaraan Anwar dan tekanan yang dihadapinya, jika satu demi satu maklumat baru didedahkan oleh Sirul, pasti menjadikan Najib semakin tidak sesuai lagi duduk di kerusi Perdana Menteri untuk tempoh lebih lama lagi.
Semakin lama beliau kekal, semakin besar harapan BN akan kecundang. Ramai yang percaya Najib akan berundur atau akan dipaksa meletakkan jawatan dalam tempoh terdekat ini.
Ada yang memberi tempohnya sehingga akhir Mac ini dan ada pula yang mengatakan sebelum akhir tahun ini.
Selain isu Anwar dan Altantuya yang juga dikenali sebagai 2A, Najib juga berhadapan dengan tekanan daripada bekas Perdana Menteri, Mahathir Mohamad yang antara lain menjadikan isu 1MDB sebagai sasaran utamanya.
1MDB kini dianggap sebagai skandal terbesar dalam era Najib yang bukan saja kerana hutangnya yang banyak menjadi persoalan, tetapi juga berkaitan keraguan pelaburan dan simpanan wangnya di Pulau Cayman.
Apabila GST dilaksanakan pada April nanti, Najib juga dijangka menerima kesan penolakan yang lebih besar lagi apabila wang dari poket rakyat semakin banyak disedut untuk menyelamatkan kantung kewangan negara yang kian menipis.
Bersama isu-isu yang sedang berlegar membelenggu Najib ketika ini dan poket rakyat pula kian dirobek atas nama GST dan kepentingan negara, agak menakjubkan jika beliau mampu bertahan lebih lama lagi. (SH 21/02/2015)
Gambar Najib dengan Sirul ini mula tersebar di media sosial sejak beliau melarikan diri ke Australia untuk mengelak hukuman mati yang dijatuhkan keatasnya…

0

0

votes
Article Rating
Kongsikan artikel ini


Pengampunan Azilah & Sirul Sedang Diusahakan?

Sekumpulan tokoh-tokoh berpengaruh dalam negara ketika ini sedang berusaha mengadap Sultan Selangor untuk memohon pengampunan bagi Azilah Hadri dan Sirul Azhar Umar yang telah dijatuhkan hukuman mati atas kesalahan membunuh Altantuya Sharibuu.
Mereka dikatakan berbuat demikian atas dasar tanggungjawab serta perikemanusiaan kerana berasakan Azilah dan Sirul tidak seharusnya dijatuhkan hukuman mati atas kesalahan tersebut.
Selain tiada motif yang jelas dikenalpasti mengapa mereka melakukan tindakan itu, pembunuhan itu juga dipercayai dilakukan kerana mengikut arahan semata-mata.
Sehubungan itu, tokoh-tokoh berpengaruh itu ingin memohon jasa baik Sultan Selangor agar mempertimbangkan pengampunan kedua-dua anggota polis itu daripada hukuman mati kepada penjara seumur hidup saja.
Sekiranya pengampunan kepada hukuman penjara seumur hidup itu diperkenankan oleh Sultan Selangor, bermakna Azilah dan Sirul hanya perlu menjadi hukuman penjara sehingga mereka berusia 55 tahun tahun saja.
Jika ditolak lagi dengan faktor berkelakuan baik dalam penjara, hukuman yang dijalani mungkin lebih singkat daripada itu. Selepas itu mereka menjadi manusia biasa yang bebas sebagaimana orang lain juga.
Ketika Mahkamah Persekutuan menjatuhkan hukuman mati kepada kedua-dua anggota polis yang bertugas sebagai polis pengiring kepada Najib Razak semasa beliau menjadi Timbalan Perdana Menteri atas dakwaan membunuh Altantuya, hanya Azilah yang hadir manakala Sirul didapati sudah melarikan diri ke Australia sejak dua bulan sebelumnya.
Sirul kini sedang ditahan di pusat tahanan Imigresen Australia tetapi sedang mempertimbangkan untuk mendedahkan secara terbuka kepada media antarabangsa mengenai pembunuhan itu, terutama siapa yang memberi arahan kepadanya.
Kepada portal Malaysiakini, Sirul sudah pun memberikan temubualnya melalui telefon tetapi belum betul-betul terperinci dan jika tiada aral melintang, pada 11.30
pagi Isnin
 ini pula, beliau juga akan memberikan temubual melalui telesidang kepada wartawan Malaysia yang diusahakan oleh Pas dan Mahfuz Omar.
Berikutan tindakan Sirul melarikan diri itu, hukuman mati keatas Azilah tidak dapat dilaksanakan buat masa ini kerana mereka disabitkan kesalahan itu secara bersama.
Dalam masa yang sama, Australia juga menolak untuk melakukan ekstradisi terhadap Sirul kerana negara itu tidak menguatkuasakan hukuman mati dan akan menolak untuk menghantar pulang mana-mana pesalah yang dijatuhi hukuman tersebut.
Ini menjadikan selagi Sirul berada di Australia, hukuman terhadap Azilah tidak dapat dilaksanakan. Selagi Sirul kekal dengan hukuman mati pula, Australia tidak akan menghantarnya  pulang ke negara ini.
Lantaran itu, sebagai jalan tengah dan atas nama perikemanusiaan, tokoh-tokoh berpengaruh ini difahamkan sedang berusaha mengadap Sultan Selangor untuk memohon pertimbangan pengampunan bagi kedua-dua anggota polis itu.
Setelah dijatuhkan hukuman mati oleh Mahkamah Persekutuan, satu-satunya jalan untuk Azilah dan Sirul mengelak daripada hukuman itu ialah dengan cara memohon pengampunan daripada Sultan Selangor kerana  kejadian pembunuhan itu berlaku di negeri tersebut.
Jika pengampunan diberikan, Australia dijangka tidak mempunyai masalah lagi untuk mengektradisi Sirul ke Malaysia bagi menjalani hukuman bersama-sama dengan Azilah yang sudah pun berada dalam penjara ketika ini. ( SH 23/02/2015 ).

0

0

votes
Article Rating
Kongsikan artikel ini


Selamat Menerima Menantu Buat Najib Dan Rosmah

Perdana Menteri, Najib Razak dan isterinya Rosmah Mansor secara rasmi akan menerima menantu apabila majlis perkahwinan anak perempuannya, Nooryana Najwa dengan Daniyar Kessikbayev akan diadakan pada
28 Mac
 depan di Kuala Lumpur  Convention Centre atau KLCC.
Para tetamu yang terdiri daripada menteri, timbalan menteri, pemimpin GLC, tokoh korporat dan sebagainya sudah mula menerima “kotak jemputan” sejak seminggu yang lalu dan kini dalam proses mengesahkan kehadiran masing-masing.
Jemputan dibuat dalam bentuk istimewa iaitu berupa watikah yang ditulis dengan tulisan emas dan digulung serta dimasukkan dalam kotak khas berwarna putih dan kuning keemasan.
Difahamkan selain daripada majlis di KLCC ini, jamuan lain juga akan diadakan di Seri Perdana, PWTC dan juga Pekan, Pahang.
Majlis di Seri Perdana adalah untuk tetamu jemputan istimewa manakala di PWTC pula adalah untuk pemimpin dan ahli UMNO daripada seluruh negara. Di Pekan, Pahang yang merupakan kawasan Parlimen Najib, majlis juga diadakan sebagai tanda penghargaan kepada pengundi di kawasan itu.
Kemudian, majlis bertandang ke Kazakhstan juga akan berlangsung selepas itu.
Nooryana dan Daniyar bertemu ketika sama-sama menuntut di AS dan sudah mengikat tali pertunangan sejak 2011 yang lalu.
Ini bermakna  Mac depan adalah bulan yang menggembirakan bagi Najib  kerana dengan menerima menantu yang merupakan suatu kegembiraan bagi mana-mana ibu bapa sekurang-kurangnya dapat meredakan tekanan daripada pelbagai masalah politik yang dihadapi ketika ini.
Diucapkan selamat menerima menantu buat Najib dan Rosmah. Berita dan ulasan lain mengenai majlis perkahwinan yang dijangka gilang-gemilang ini akan menyusul lagi selepas ini, Insya Allah. (SH 24/02/2015)
Inilah “kotak jemputan” untuk majlis perkahwinan anak perempuan Najib dan Rosmah…
Kad jemputan dibuat dalam bentuk watikah yang digulung kemas…
Kad jawapan untuk para tetamu mengesahkan kehadiran masing-masing…

0

0

votes
Article Rating
Kongsikan artikel ini


Kemuka Petisyen Rayuan Di Saat Akhir, Apa Muslihat Anwar?

Tindakan keluarga Anwar Ibrahim memohon pengampunan Diraja kepada Yang Dipertuan Agong pada saat-saat akhir hari ini bagi hukuman penjara lima tahun yang sedang dijalaninya, tidak syak lagi merupakan kejutan yang tidak disangka-sangka kepada semua orang.
Sebelum ini beberapa pemimpin PKR, termasuk Rafizi Ramli dan Saifuddin Nasution juga menyatakan Anwar tidak bercadang untuk memohon pengampunan, sebaliknya kekal dengan pendirian tidak bersalah atas pemenjaraan yang dikenakan terhadapnya.
Sehubungan itu, menjelang berakhirnya tempoh akhir mengemukakan rayuan hari ini, PKR telah menyatakan kesediaan untuk menghadapi pilihanraya kecil Permatang Pauh yang bakal diadakan nanti.
UMNO juga mengharapkan Anwar tidak mengemukakan rayuan dengan menghebohkan bahawa ianya merupakan tindakan yang memalukan kerana ia dikatakan bermaksud beliau mengakui semua kesalahannya.
Lebih dari itu, UMNO yang mungkin tidak meletakkan calon di Dun Chempaka berikutan kematian Tuan Guru Nik Aziz Nik Mat, ternampak lebih ghairah untuk pilihanraya kecil Permatang Pauh  di mana bukan saja ramai pemimpinnya sudah bercakap mengenai pilihanraya itu, bahkan peguam Shafee Abdullah juga sudah pun “turun padang” berceramah ke kawasan itu.
Bagi UMNO, bertanding di Permatang Pauh adalah medan untuk menunjukkan keberanian manakala tidak bertanding di Chempaka adalah tanda berbuat baik dan ingin bercanda-candaan dengan Pas.
Tetapi dengan Dr Wan Azizah Wan Ismail dan anaknya Nurul Nuha muncul di Istana Negara petang ini bagi mengemukakan rayuan, semuanya jadi tersangkut dan kelam-kabut.
Rayuan ini difahamkan dikemukakan atas nama keluarga dan bukannya atas nama parti berdasarkan tiga alasan iaitu prinsip keadilan diketepikan, Anwar dizalimi dengan fitnah dan ketiga kerana berpegang semua pertuduhan adalah konspirasi politik.
Dengan petisyen rayuan ini dikemukakan, bermakna kekosongan kerusi Parlimen Permatang Pauh belum boleh diumumkan sehingga ada jawapan mengenainya. Jika setahun baru ada keputusan, bermakna dalam tempoh itu tiadalah pilihanraya kecil akan diadakan.
Ia juga bermaksud Anwar akan terus kekal sebagai Ketua Pembangkang dan Ahli Parlimen Permatang Pauh sehingga ada keputusan sebaliknya selepas itu.
Walaupun ramai yang beranggapan dengan mengemukakan petisyen rayuan ini bermakna Anwar mengaku bersalah atas perbuatan liwat yang dihadapkan kepadanya, tetapi ia tidak semestinya bermaksud demikian.
Mengemukakan petisyen kepada Yang Dipertuan Agong adalah sebahagian daripada proses menuntut pembebasan setelah semua proses mahkamah dilalui dan ia tidak bermakna suatu bentuk pengakuan bersalah. Adalah rugi jika peruntukan yang dibenarkan oleh Perlembagaan ini tidak dimanfaatkan.
Lagi pula,  tiga alasan yang dikemukakan sebagai asas mengemukakan rayuan itu bukan saja boleh diterima, bahkan bertepatan dengan pendirian Anwar selama ini.
Setelah petisyen ini dikemuakan, kini terpulanglah kepada Yang Dipertuan Agong sama ada mahu menerima atau menolaknya. Begitu juga berapa lama keputusan mengenainya mahu dibuat.
Namun, semua ini akan terus menghangatkan percakapan politik kedua-dua belah pihak iaitu BN dan PR mengenainya. Berbanding jika tidak mengemukakan petisyen dan kedudukan Anwar sebagai Ahli Parlimen digantikan dengan orang lain yang mungkin menyebabkan dirinya tidak lagi penting selepas itu, sebaliknya sekarang ini Anwar kekal dianggap sebagai ketua yang boleh memberi pelbagai arahan dari dalam penjara.
Pertikaian mengenai siapa Ketua Pembangkang untuk menggantikan Anwar secara automatik tidak berbangkit lagi.
Sementara itu, dengan tertangguhnya pilihanraya kecil Permatang Pauh ini, apakah pula pendirian UMNO dalam pilihanraya kecil Dun Chempaka tidak lama lagi? Kekal tidak bertanding atau bakal berubah fikiran?
Jika tidak bertanding di Chempaka dan lagak mahu tunjuk berani di Permatang Pauh pula sudah tergendala, UMNO sudah pasti akan dilihat sebagai “parti betina” yang sudah hilang kejantanannya.
Apakah juga dengan adanya rayuan ini dan beserta dengan kemungkinan Anwar dibebaskan atas pertimbangan Yang Dipertuan Agong, ia turut berjaya meredakan banyak ketegangan dalam PR, terutama antara Pas dan DAP sekarang ini?
Di ketika yang sama, oleh kerana Najib terus ditekan daripada dalam UMNO dan bekas Perdana Menteri, Mahathir Mohamad terus kritikal terhadap pentadbirannya, petisyen rayuan ini juga menimbulkan semula persepsi adanya “ehem ehem” antara Najib dengan Anwar sebagaimana yang banyak diperkatakan sebelum ini.
Apa pun, permohonan petisyen rayuan di saat-saat akhir tetap dilihat sebagai “strategi  luar kotak”  yang difikirkan oleh Anwar dari dalam penjara. Anwar nampaknya tetap berjuang dan tidak pernah mengaku kalah. ( SH 24/02/2015 )

0

0

votes
Article Rating
Kongsikan artikel ini


Mempertikai Petisyen Rayuan Anwar Samalah Seperti Menolak Kehadiran
Agong

Ramai benar yang tidak senang dan gelabah bila Anwar Ibrahim akhirnya memutuskan untuk mengemukakan petisyen rayuan kepada Yang Dipertuan Agong atas hukuman penjara lima tahun yang sedang dijalaninya.
Kenapa marah dengan Anwar  yang berbuat demikian sedangkan ia adalah peruntukan yang dibenarkan dan menjadi sebahagian amalan dalam sistem Raja Berperlembagaan yang kita amalkan?
Dua Ahli MT UMNO, Fuad Zarkashi dan Irmohizam Ibrahim seperti meroyan dan meraban tidak tentu arah apabila keluarga Anwar membuat kejutan di saat-saat akhir dengan mengemukakan petisyen itu petang semalam.
Fuad dilaporkan berkata, Anwar ternyata seorang yang bacul kerana biasanya hanya pesalah yang menerima hukuman gantung atau penjara seumur hidup saja yang memohon petisyen pengampunan.
Katanya, jika diampunkan oleh Agong, ia akan menjadi duluan yang buruk bagi pesalah rogol dan liwat yang lain.
Beliau lalu berfantasi, “bayangkan selepas ini ramai pesalah rogol dan liwat akan memohon pengampunan daripada Agong.”
Irmohizam pula berkata, permohonan petisyen itu menunjukkan Anwar telah mencemarkan sistem keadilan dan kehakiman di negara ini.
“Bagaimana seorang peliwat boleh memohon pengampunan? Ia akan menjadi “bad precedent” terutama kalau diampunkan oleh Agong,” katanya.
Sekali imbas memanglah nampak hujah mereka seolah-olah betul dan boleh diterima, tetapi jika diperhalusi ia juga menunjukkan ketidakfahaman dan kelompongan mereka dalam memahami sistem kerajaan yang sedang  kita amalkan.
Mempertikaikan hak Anwar mengemukakan petisyen rayuan samalah seperti menolak apa yang dibenarkan dalam undang-undang dan Perlembagaan kerana ia adalah sebahagian daripada sistem kerajaan yang diamalkan sejak dulu lagi.
Anwar bukannya melakukan sesuatu yang baru, bahkan selari dengan peruntukan undang-undang dan hak yang diberikan oleh Perlembagaan kepada Agong.  Beliau diberikan hak untuk mengemukakan petisyen rayuan, bahkan kedudukannya sebagai Ahli Parlimen Permatang Pauh juga tidak dapat diisytiharkan kosong sehingga keputusan rayuan itu diketahui.
Sebelum Anwar juga sudah ramai yang memohon pengampunan, tidak kira atas kesalahan apa sekali pun dan sama ada diberi pengampunan atau sebaliknya ia adalah hak Agong memutuskannya.
Kenapa harus bimbang dan cuba mendahului Agong dengan mengatakan jika diampunkan akan menjadi duluan yang buruk serta mencemarkan sistem keadilan dan kehakiman? Bukankah ini cuba mencampuri tugas Agong?
Mengemukakan petisyen tidak semestinya akan diperkenankan oleh Agong dan ia menjadi hak baginda untuk memberi pengampunan atau sebaliknya, tetapi kenapa perlu bimbang jika  Anwar diberi pengampunan?
Kalau setakat jadi MT UMNO, Ahli Parlimen atau bekas Ahli Parlimen, janganlah merasakan diri seolah-olah lebih pandai dan bijak daripada Agong?
Dengan kedua-kedua pemimpin UMNO itu secara terbuka melahirkan kebimbangan jika Anwar diberi pengampunan, ia secara jelas menolak peranan dan keistimewaan yang diberikan oleh Perlembagaan kepada Agong atau secara tersiratnya bermaksud menolak kewujudan Agong itu sendiri.
Adakah Fuad dan Irmohizam bermaksud mahu menghapuskan sistem rayuan tersebut? Atau adakah ia juga menandakan percubaan mereka untuk menolak sesuatu yang memang menjadi hak Agong atau secara halus bertujuan mengatakan pengampuan itu tidak perlu lagi?
Sesiapa pun yang didapati bersalah akan berusaha sedaya upaya untuk memohon pembebasan berdasarkan ruang yang ada, lebih-lebih lagi dalam kes Anwar yang menjadi pengetahuan umum banyak terdapat cacat-celanya.
Adakah salah Anwar menggunakan saluran pengampunan itu sedangkan ia dibenarkan oleh undang-undang dan Perlembagaan?
Tidakkah dengan mengatakan bahawa mengemukakan petisyen rayuan sebagai mencemarkan sistem keadilan dan kehakiman adalah juga seperti menolak kewujudan Agong sebagai ketua negara?
Kalau mahu dikira menghasut, inilah sebenarnya penghasut paling besar sekali salah dan dosanya. (SH 25/02/2015)

0

0

votes
Article Rating
Kongsikan artikel ini


Rosmah Mula Menyusahkan Semua Orang

Perdana Menteri, Najib Razak dan isterinya Rosmah Mansor akan mengadakan majlis kenduri kahwin anak perempuan sulung mereka, Nooryana Najwa pada penghujung Mac depan.
Beberapa majlis  sudah diatur iaitu untuk tetamu diraja, jemputan luar negara, pemimpin kerajaan, korporat, pemimpin dan ahli UMNO serta pengundi di Pekan.
Tetapi kira-kira sebulan sebelum majlis itu berlangsung, perbualan ramai mengenai kekayaan dan sumber kewangan Perdana Menteri dan keluarganya semakin menjadi perbualan, bukan saja dalam negara bahkan sudah merebak seantero dunia.
Ia tidak lagi mengenai kos cat rambut (sebagaimana yang disebut oleh Rosmah walaupun istilah yang sebenarnya ialah mewarnakan rambut) atau upah menempah baju, pemilikan barang kemas, beg tangan atau pembelian hartanah mewah di AS, tetapi kini turut berjangkit kepada isu harta peninggalan Almarhum Tun Razak, bekas Perdana Menteri kedua yang juga merupakan bapa kepada Najib.
Berikutan jawapan Pejabat Perdana Menteri atau PMO kepada New York Times bahawa kekayaan dan perbelanjaan mewah Rosmah sebagaimana yang dihebohkan dalam pelbagai media, sebahagiannya adalah merupakan harta pusaka bapanya, keempat-empat adik Najib lantas mengeluarkan kenyataan bersama menolak tanggapan tersebut.
Keempat-empat adik Najib secara jelas menyatakan bahawa bapa mereka terkenal dengan sifat jimat-cermat dan intergeriti yang tinggi serta melahirkan rasa bimbang mengenai spekulasi harta peninggalan itu.
Jika difahami kenyataan bersama empat adik Najib itu jelas tertumpu kepada semakin meningkatnya pelbagai pendedahan mengenai kemewahan dan gaya hidup yang diamalkan oleh kakak ipar mereka, Rosmah Mansor.
Ini kerana yang ternampak bermewah bukan Najib dan anak-anaknya tetapi lebih melibatkan Rosmah dengan anaknya bersama suami terdahulu, Reza Aziz yang merupakan anak tiri Perdana Menteri.
Sebaliknya anak-anak Najib, sama ada daripada perkahwinan terdahulu atau dengan Rosmah, tidak pula kedengaran mengamalkan gaya hidup mewah dan memiliki hartanah yang mahal-mahal.
Sudah tentu jika segala kemewahan itu dikaitkan dengan harta peninggalan Tun Razak, ia bakal mencemarkan nama baik bekas Perdana Menteri yang juga dikenali dengan Bapa Pembangunan itu.
Jika sebelum ini gaya hidup dan kemewahan Rosmah sudah banyak membimbangkan ramai pemimpin UMNO di peringkat akar umbi dengan mengatakan seolah-olah mereka ada tugas tambahan untuk mempertahan dan membela isteri Perdana Menteri pula, kini jelas bahawa adik-beradik Najib semakin dibasahi tempiasnya.
Sebelum itu juga rakyat pelbagai lapisan sudah banyak bercakap mengenai kemewahan dan gaya hidup Rosmah berikutan terdedahnya di media satu demi satu mengenai pemilikan atau pembelian barangan mewahnya itu.
Dengan rekod pernah menolak pembinaan kolam renang untuk kegunaan anak-anaknya menggunakan duit kerajaan di Seri Taman atas alasan berjimat cermat dan tidak mahu menyalahgunakan wang kerajaan, apa yang didedahkan melalui pelbagai kemewahan melibatkan Rosmah dan Reza ini secara tidak langsung mampu “membunuh” semua legasi baik Tun Razak dan berlawanan sekali dengan keperibadiannya yang sebenar yang memang menjadi pengetahuan umum selama ini.
Dan menjelang majlis perkahwinan anak perempuan Najib dan Rosmah nanti, pastilah sekali lagi isu perbelanjaan dan kemewahan akan berbangkit kembali. Di sana sini ketika ini sudah mula kedengaran sosek-sosek tentang jamuan, perhiasan, cenderahati kepada tetamu, pertukaran langsir, karpet, rombongan ke Kazakhstan dan sebagainya yang melibatkan majlis tersebut.
Sekali lagi, segala kemewahan ini lebih dikaitkan dengan kehendak Rosmah berbanding dengan keinginan anaknya sendiri yang melangsungkan perkahwinan itu.
Apakah jika segala kemewahan itu terdedah nanti, PMO sekali lagi mengaitkannya sebagai perbelanjaan peribadi Najib yang sebahagiannya datang daripada harta pusaka Tun Razak juga?
Sama ada hubungan Najib dengan adik-beradiknya mulai retak atau tidak disebabkan elemen kemewahan yang tidak terkawal ini, hakikatnya kebimbangan mengenai subjek Rosmah sudah semakin meluas ketika ini.
Dalam ertikata yang lain, kesusahan yang diakibatkan oleh “First Lady” ini semakin dirasai dan mula menyentap hati ramai orang. (SH 26/02/2015)

0

0

votes
Article Rating
Kongsikan artikel ini


Tanda Tergolek Makin Dekat…

Ketua-ketua Bahagian UMNO seluruh negara dijangka akan berhimpun untuk menyatakan solidariti kepada Perdana Menteri, Najib Razak pada
8 Mac
 depan, iaitu sehari sebelum majlis pembukaan Parlimen oleh Yang Dipertuan Agong.
Menurut Ketua Bahagian Cheras, Syed Ali Alhabshee, seramai 170 daripada 191 Ketua Bahagian sudah menyatakan kesediaan untuk hadir dan ia bertujuan untuk membuktikan kepada pembangkang dan juga pihak luar bahawa mereka sentiasa menyokong Najib.
Kami mahu menunjukkan kepada dunia bahawa Najib masih mempunyai sokongan yang kuat, jadi mereka perlu berhenti menyerang BN, katanya lagi.
Jika mengikut logik dan hukum akal, adanya perhimpunan solidariti ini tidak lain menunjukkan bahawa kedudukan Najib sedang atau semakin goyang sekarang ini.
Hanya pokok yang sudah hendak tumbang saja perlu diletakkan penongkat atau sokongan, manakala pokok yang masih kukuh biasanya tidak memerlukan apa-apa bantuan untuk terus tegak berdiri.
Begitulah juga sebenarnya kedudukan Najib sekarang. Apabila sudah ada usaha mengadakan perhimpunan mempertahankan kedudukannya, bermakna makin goyanglah kerusi yang didudukinya itu.
Lihat saja di zaman Pak Lah dulu, berbagai perhimpunan atau gerakan telah diadakan untuk menyatakan sokongan dan mempertahankan kedudukannya, namun akhirnya tergolek juga.
Bahkan lagi banyak pernyataan sokongan dizahirkan, ia secara tidak langsung menandakan semakin terhakisnya sokongan yang diterima.
Akhirnya, sama ada pokok akan tumbang kerana asakan yang makin kuat atau kayu yang menjadi penongkat atau sokongan itu akan patah disebabkan tidak mampu lagi menjadi penahan yang kukuh.
Yang penting sebenarnya ialah apakah pokok yang mahu dipertahankan itu masih kuat atau sudah menghampiri tarikh matinya. Jika pokok itu cukup kuat, ia bukan saja tidak memerlukan penongkat, bahkan dedalu hinggap pun tidak menjejaskan hayatnya.
Sebab itu, usaha mengumpulkan ketua-ketua bahagian menyokong atau menyatakan solidariti kepada Najib bukan saja membuang masa, malah juga sia-sia.
Selain ianya mengesahkan kedudukan Najib makin bergoyang, umum juga tahu bahawa ini adalah perhimpunan “cari makan” semata-mata. Semua orang tahu, ketua bahagian adalah mereka yang berkepentingan dengan Perdana Menteri dari segi jawatan, kedudukan, projek dan sumber rezeki.
Sudah tentu mereka ini sanggup berbuat saja untuk mempertahankan kenikmatan yang sedang dikecapi sekarang. Tetapi adakah ketua-ketua bahagian ini benar-benar mewakili naluri dan isi hati seluruh ahli UMNO yang berjumlah 3.4 juta orang itu?
Lebih dari itu, adakah juga ketua-ketua bahagian ini mampu memastikan undi dalam pilihanraya nanti benar-benar memihak kepada BN?
Adakah Mahathir  akan tiba-tiba berhenti menyerang Najib kerana solidariti 170 ketua bahagian itu?
Begitu juga, apakah rating sokongan Najib yang kian merudum sehingga 44 peratus berbanding 48 peratus sebelum ini dapat ditingkatkan semula?
Secara umumnya juga, penolakan terhadap Najib merangkumi banyak isu dan masalah – dalam parti dan luar parti, dalam kerajaan dan luar kerajaan serta seribu satu macam lainnya yang tidak mungkin mampu ditangani dengan sekadar menghimpunkan seramai 170 ketua bahagian saja.
Tetapi seperti pokok tadi,  bila mula diletakkan penongkat atau sokongan, biasanya ia adalah tanda tidak lagi kuat akar umbinya atau sudah hendak tumbang menyembah bumi.
Pokok yang sudah diletakkan penongkat juga jarang dapat bertahan lama berbanding pokok-pokok lain yang tidak diletakkan apa-apa kayu penyokong.
Tiada apa-apa yang perlu dilakukan, selain meraikan
8 Mac
 ini sebagai tanda awal tergoleknya Najib makin dekat…(SH 27/02/2015)

0

0

votes
Article Rating
Kongsikan artikel ini


Kesian…Tak Habis-Habis Najib Kena Tolak!!

Ketika majlis angkat sumpah Presiden Indonesia, Joko Widodo atau Jokowi pada Oktober lalu, Perdana Menteri, Najib Razak telah ditolak (disenggol) dengan kuat oleh isterinya, Rosmah Mansor sehingga insiden itu menjadi viral di media-media sosial.
Rosmah dianggap tidak wajar berbuat demikian kepada suaminya yang juga Perdana Menteri, lebih-lebih lagi di acara penting yang melibatkan tetamu kenamaan daripada seluruh dunia itu.
Tetapi dalam minggu lalu, Najib terus menerima tolakan yang berterusan lagi.  Ketika harta peninggalan Tun Razak cuba dikaitkan dengan perbelanjaan mewah keluarga Najib, terutama melibatkan isterinya Rosmah dan anak tirinya Reza Aziz, keempat-empat adik Najib tampil dengan kenyataan bersama menolak tanggapan sedemikian.
Mereka menyatakan, Tun Razak terkenal sebagai pemimpin yang berintergriti tinggi serta berjimat cermat sepanjang kehidupannya dan spekulasi mengenai harta peninggalan bapa mereka yang dikaitkan dengan kemewahan adalah tidak wajar sama sekali.
Setelah ditolak (disenggol) oleh isterinya, Najib ditolak pula oleh keempat-empat adik-beradiknya.
Pada Rabu lalu pula, mesyuarat kabinet menolak suntikan modal sebanyak RM3 bilion lagi kepada 1MDB berikutan ramai ahli kabinet tidak bersetuju dengannya.
Jika berita ini benar dan ia juga belum dinafikan lagi oleh kerajaan sehingga kini, ia juga bermaksud penolakan sebahagian menteri-menteri kabinet terhadap Najib sendiri.
Ini kerana 1MDB adalah syarikat pelaburan yang ditubuhkan oleh Najib dan menjadi anak emasnya selama ini. Syarikat itu diletakkan dibawah Kementerian Kewangan di mana Najib juga adalah Menteri Kewangan, selain sebagai Perdana Menteri.
Penolakan ini sebenarnya amat memalukan Najib kerana beliau seolah-olah sudah ditolak dan tidak dipercayai lagi oleh menteri-menteri kabinet yang dilantiknya sendiri.
Jika di negara lain atau Najib seorang pemimpin yang bermaruah dan berintergriti, episod penolakan oleh ahli-ahli kabinet ini seharusnya menyebabkan beliau berasa malu untuk terus mengempuki kerusi Perdana Menteri yang didudukinya sekarang.
Semalam pula, kajian oleh Merdeka Center mendapati penolakan rakyat semakin tinggi terhadap kepimpinan Najib dengan hanya tinggal 44 peratus saja lagi berbanding 48 peratus sebelum ini.
Setelah ditolak (disenggol) isteri, ditolak oleh adik-beradik dan ditolak oleh menteri-menteri kabinet, Najib juga ditolak oleh majoriti rakyat yang makin tidak berselera dengan kepimpinannya.
Maknanya, dalam waktu terdekat ini sudah ada empat kes penolakan diterimanya.
Jika mengikut kepercayaan orang Cina pula, angka 4 bermakna “mati”. Dalam episod kena tolak ini, Najib telah disasar tiga kali dengan angka 4 iaitu oleh empat adik-adik beradiknya, penolakan rakyat yang menjadikan sokongannya hanya tinggal 44 peratus dan empat kes penolakan dalam waktu terdekat ini.
Seorang rakan Cina berkata, ia dengan itu bermaksud “mati-mati” atau akan “mati”  dengan perlahan-lahan.
Kesian Najib…tak habis-habis kena tolak. Mungkinkah “matinya” juga sudah semakin hampir? (SH 27/02/2015)

0

0

votes
Article Rating
Kongsikan artikel ini


Agenda Melayu Diutama Selagi Ada Bulan Dan Bintang…Aduhhh, Burung
Terbang Pun Boleh Jatuh Mendengarnya

Tiadalah kata-kata atau ungkapan yang lebih indah dan mengasyikkan yang diucapkan oleh Perdana Menteri, Najib Razak di majlis Himpunan Kebangkitan Melayu semalam selain janjinya bahawa agenda Melayu akan terus diutamakan selagi ada bulan dan bintang.
Janji ini pastinya akan membuatkan sesetengah pihak terlentok syahdu dengan keasyikan yang menggairahkan itu,  lantas merasakan inilah pemimpin yang benar-benar memperjuangkan nasib bangsa Melayu.
Jika ada ombak sedang memukul pantai ketika ucapan itu dilafazkan, ia akan berhenti seketika kerana ucapan itu jauh lebih menggairahkan. Burung yang sedang terbang pun akan jatuh kerana kata-kata itu akan membuatkan haiwan itu terpana lalu terlupa mengembangkan sayapnya.
Jika seorang lelaki pula mengucapkan kata-kata itu kepada kekasih hatinya, pastilah ia dianggap janji paling menggiurkan sehingga apa juga rintangan dan lautan api pun sanggup dihadapi.
Begitulah asyik dan indahnya kata-kata dan ungkapan “selagi ada bulan dah bintang” ini. Ia boleh membuatkan ramai orang terlena dan terbuai-buai dengannya.
Tetapi apabila Najib tiba-tiba malafazkan janji demikian, benarkah ucapan itu, bolehkah ia diyakini dan kenapa hanya sekarang ianya diucapkan?
Semua orang tahu, sejak Najib mengambil alih kepimpinan negara pada 2009, banyak liberalisasi dan tolerasi telah diterapkan dalam gaya kepimpinannya. Gagasan 1Malaysia yang mula-mula diperkenalkannya adalah lambang hasrat membawa lebih kesamarataan dalam pentadbirannya.
Jika di zaman Mahathir atau Pak Lah, setiap kali Perhimpunan Agung UMNO, teriakan Hidup Melayu selalu saja bergema tetapi di awal pemerintahan Najib, teriakan itu tidak lagi kedengaran. Hanya setahun dua ini saja teriakan itu dikembalikan semula.
Ia diikuti dengan tindakan Najib membuka akaun FB dengan nama Ah Jib Gor, bersikap lebih toleran kepada kaum Cina dan India sehingga ke majlis perayaan kedua-dua kaum itu pun beliau memakai pakaian tradisi mereka.
Ini sesuatu yang tidak pernah dibuat oleh mana-mana pemimpin sebelum ini, malah Mahathir selama 22 tahun menjadi Perdana Menteri juga tidak pernah berbuat demikian. Kalau ada pun Mahathir hanya berbaju kemeja merah saja ketika menghadiri perayaan Tahun Baru Cina.
Dalam satu sambutan Tahun Baru Cina, Najib juga sanggup berlakun dalam sebuah iklan televiseyen dengan memukul gong yang menjadi tradisi kaum Cina.
Lebih dari itu, tuntutan daripada komponen BN sendiri terutamanya MCA mengenai kesamarataan ekonomi dan UMNO tidak harus selama-lamanya menjadi “abang besar” dalam BN langsung tidak mendapat bantahan daripada Najib. Beliau hanya berdiam diri saja walaupun ia amat menyinggung perasaan orang Melayu.
Najib juga memansuhkan ISA dan Ordinan Darurat untuk menunjukkan sikap liberal dan toleransinya. Akta Hasutan juga pernah dijanji untuk dimansuhkannya, tetapi ditarik balik kemudiannya kerana mendapat bantahan yang meluas daripada golongan kanan dalam parti dan kerajaan.
Semua tindakan liberal Najib pada umumnya menimbulkan kebimbangan dalam kelompok Melayu sendiri. Dari sinilah lahir dan mendapat tempatnya pelbagai NGO seperti Perkasa, Isma, Jati dan lain-lainnya atas nama menjaga kepentingan Melayu dan Islam.
Diakui bahawa dalam sesetengah keadaan apa yang dilakukan Najib seolah-olah cuba melanggar kontrak sosial dan pembahagian hak yang sudah pun termaktub dalam Perlembagaan. Ramai yang berpendapat bahawa Najib tidak perlu menunjukkan dirinya terlalu liberal, mirip kecinaan atau keindiaan kerana dengan mematuhi kontrak sosial dan Perlembagaan saja sudah merangkumi pembelaan yang menyeluruh kepada semua kaum.
Namun, harapan Najib agar semua yang dilakukannya itu membuahkan hasil yang positif dalam PRU 13 ternyata gagal. Beliau kalah lebih teruk daripada Pak Lah yang ditanggapi sesetengah pihak lebih banyak tidur dari jaga dalam mentadbir negara. Malah Najib meluahkan kekecewannya dengan mengatakan keputusan pilihanraya itu sebagai tsunami Cina.
Mujurlah pengundi Melayu luar bandar yang terdiri daripada pakcik kedai kopi dan makcik Felda terus menyokong dan meyakini perjuangan UMNO. Najib akhirnya sedar Melayu yang cuba ditinggalkan itulah yang terus menyokongnya manakala kaum lain yang ditunjukkan sikap dan kesamarataan tetap juga menolaknya.
Sejak selepas PRU 13, Najib tidak pernah lagi menyebut ungkapan 1Malaysia. Ia seolah-olah sudah ditongsampahkan sedangkan itulah yang dibanggakan sebelum ini.
Sejak itu juga Najib mula perlahan-lahan mencantumkan semula carik-carik jiwa dan perjuangan Melayu yang sudah diselerakkannya sebelum ini.
Ditambah dengan pelbagai tekanan, termasuk dalam UMNO sendiri, terutama sejak Mahathir, Daim dan sebahagian yang lain merasakan kepimpinannya yang terus lemah dan banyak masalah lebih mungkin membawa kekalahan kepada BN dalam pilihanraya akan datang, kedudukan Najib jadi kian terumbang-ambing.
Najib seolah-olah tiada pilihan untuk menyelamatkan dirinya selain menunjukkan dirinya tetap kuat berjiwa Melayu.  Jika hari ini janji “selagi ada bulan dan bintang” dilafazkannya, dalam perhimpunan ketua-ketua UMNO bahagian pada
8 Mac
 depan, mungkin lebih banyak  lagi janji dan kata-kata indah bakal kita dengari.
Juga, jika ada perhimpunan lain yang bertujuan menyatakan sokongan kepada Najib selepas ini, terpacul lagilah janji-janji indah yang mengkhayal dan mengasyikkan itu.
Tetapi bolehkah semua janji itu diyakini dan dipercayai?
Sebagaimana janji kekasih yang melafazkan “selagi ada bulan dan bintang” selalunya lebih kerap tersekat di tengah jalan atau pemungkiran juga banyak berlaku selepas berkahwin, begitulah juga janji Najib ini.
Kata budak-budak rock, ia hanyalah “janji sebelum dapat” saja. (SH 01/03/2015)

0

0

votes
Article Rating
Kongsikan artikel ini


Saman Perdana Menteri Tidak Lagi Ditakuti, Tapi Dinanti-Nanti

Biasanya antara perkara yang paling ditakuti dalam kehidupan moden ini ialah tindakan saman oleh seseorang keatas kita berkaitan perbuatan, percakapan atau tulisan yang kita lakukan yang tidak menyenangkan dan dianggap fitnah.
Saman bukan saja boleh membuatkan kita terpaksa membayar sejumlah wang yang banyak jika akhirnya kalah di mahkamah, bahkan juga kena memperuntukan duit yang bukan sedikit untuk mengupah peguam.
Jika tidak mampu membayar denda yang ditetapkan pula, kekalahan di mahkamah mungkin juga menyebabkan  kita diisytiharkan muflis dan tidak berharta lagi. Ada juga kes yang menyebabkan mereka yang kalah terpaksa merengkok di penjara kerananya.
Lebih ditakuti lagi jika yang mengemukakan saman itu ialah individu berpengaruh, dikenali ramai dan diketahui mempunyai wang yang banyak.
Kalau Perdana Menteri yang mahu mengemukakan saman itu, lagilah berganda ketakutan seseorang itu kerana ia bukan saja menjadikan potensi kalah lebih terbuka luas, gantirugi yang terpaksa dibayar juga tentulah besar jumlahnya.
Tetapi senario ini berbeza dengan Perdana Menteri, Najib Razak. Beliau seolah-olah langsung tidak ditakuti apabila beliau mengancam untuk menyaman dan membawa Harakahdaily serta Pengarah Urusannya, Dr Rosli Yaakob ke mahkamah, malah pihak lain turut tampil mencabar agar Najib menyamannya terlebih dahulu.
Dalam kes ancaman saman atau mahu disaman oleh Najib, sudahlah ia tidak digeruni, bahkan bagai ditunggu-tunggu pula kerana ia dianggap peluang terbaik untuk mendedahkan lebih banyak perkara lagi.
Ini benar-benar merupakan situasi yang asing dan luar biasa, bukan saja di negara kita tetapi juga di seluruh dunia sekali pun. Di Malaysia, ia barangkali hanya berlaku di era kepimpinan Najib ini saja.
Khamis lalu, Najib melalui peguamnya telah mengemukakan notis tuntutan kepada Dr Rosli dan Harakahdaily agar memohon maaf dan menarik sebuah aktikel yang mengaitkan anak tirinya, Riza Aziz dengan dana 1MDB untuk menerbitkan filem di Hollywood atau berhadapan dengan tuntutan saman di mahkamah.
Najib dikatakan bertindak demikian untuk melindungi keluarganya.
Sementara Dr Rosli dilaporkan sebelum ini berasa bangga dengan saman yang dikemukakan oleh Najib itu, peguam Hanipa Maidin yang bakal bertindak sebagai peguam kepada Dr Rosli, turut mengalu-alukan tindakan saman tersebut.
Katanya, beliau sebelum ini tidak berkesempatan untuk bertanyakan soalan dengan Najib di Parlimen dan kesempatan untuk bertembung di mahkamah adalah peluang terbaiknya untuk mengasak Perdana Menteri dengan pelbagai pertanyaan.
Jadi, kita syukran jazilah, terima kasih banyak-banyaklah, katanya yang juga merupakan AJK Pas Pusat serta Ahli Parlimen Sepang.
Dalam masa yang sama sebelum ini, apabila tersebar berita mengenai ancaman saman kepada Dr Rosli dan Harakahdaily itu, Rafizi Ramli juga bingkas mencabar Perdana Menteri agar menyamannya terlebih dahulu.
Jika Dr Rosli dan Hanipa berasa bangga dan bersyukur kena saman dengan Perdana Menteri, Rafizi pula terasa sedih dan tidak gembira kerana tidak dibawa ke mahkamah oleh Najib.
Ini kerana Najib juga pernah mengancam untuk menyaman Rafizi yang juga Ahli Parlimen Pandan berkaitan isu 1MDB tetapi sehingga ini tidak diketahui statusnya.
Ancaman saman turut pernah dikemukakan oleh Najib kepada Ahli Parlimen Petaling Jaya Utara, Tony Pua serta portal berita Malaysiakini.
Sama seperti tuntutannya agar  kedua-dua mereka memohon maaf dan menarik balik atau berhadapan dengan tuntutan saman, ia juga tidak diketahui statusnya apabila permintaan itu enggan dipatuhi hingga tarikh akhirnya.
Najib hanya mengemukan notis tuntutan beserta dengan ancaman, tetapi apabila ianya tidak dipedulikan, beliau juga jadi senyap dan diam tanpa diketahui sama ada meneruskannya atau sekadar acah-acah saja.
Ia tidak ubah seperti “janji ditepati” bertukar menjadi “janji dicapati”.
Begitu juga, saman Najib terhadap Harakahdaily dan Dr Rosli ini, ia turut tidak diketahui sama ada beliau serius atau acah-acah juga.
Jika terbukti ia hanya acah-acah saja, sekali lagilah “janji ditepati” turut bertukar menjadi “janji dicapati”. (SH 02/03/2015)

0

0

votes
Article Rating
Kongsikan artikel ini


Siapakah Kambing Yang Bakal Dicat Hitam Dalam Isu 1MDB?

Pendedahan demi pendedahan mengenai syarikat pelaburan 1MDB yang kini sudah menjadi tajuk berita antarabangsa semakin menunjukkan kemungkinan ianya bertukar menjadi skandal kewangan terbesar dalam era Najib Razak.
Bermula dengan hutangnya yang tinggi, pelaburan yang diragui dan simpanan di Pulau Cayman yang tidak pasti, 1MDB kini memasuki episod pendedahan bagaimana wangnya didakwa dilarikan untuk kepentingan peribadi.
Selain itu, bagaimana hutang 1MDB  berjumlah RM2 bilion daripada dua bank tempatan dikatakan turut dibayar oleh  bilionaire terkemuka, Ananda Krishnan dan cubaan pinjaman tambahan RM3 bilion daripada kerajaan juga ditolak kabinet kerana ramai menteri tidak menyetujuinya, menambah-parahkan lagi imej dan persepsi awam terhadap syarikat anak emas Perdana Menteri itu.
Secara langsung ia mengesahkan bahawa kecaman bekas Perdana Menteri, Mahathir Mohamad mengenai syarikat itu ada benarnya. Ramai juga ketika ini yang bersetuju dengan Mahathir bahawa “tiada 1MDB pun tak apa”.
Walaupun dalam banyak urusniaga, pelaburan dan kecurangan yang menjadi isu dalam 1MDB, nama Jho Low sering dikaitkan, tetapi kaitannya dengan Najib tentu saja sukar dielakkan kerana ahli perniagaan playboy yang mengamalkan gaya kehidupan rambu-ramba di Hollywood itu juga mempunyai hubungan rapat dengan Riza Aziz, anak lelaki Rosmah Mansor.
Selain Jho Low dikatakan mempunyai hubungan rapat dengan isteri Perdana Menteri melalui Riza, Najib sendiri dilaporkan beberapa kali bertemu dengannya di luar negara, termasuk ketika bercuti di Eropah tahun lalu.
Dengan pendedahan terbaru yang semakin menyentap hati rakyat berkaitan dakwaan RM2.5 bilion wang 1MDB cuba dilarikan oleh Jho Low dalam urusniaga dengan PetroSaudi beserta pelbagai bukti komunikasi yang disertakan,  tuntutan agar kebenaran diperjelaskan kepada umum, termasuk penubuhan Suruhanjaya Diraja semakin kuat bergema sekarang ini.
Tetapi apa yang menariknya ialah Pejabat Perdana Menteri atau PMO dengan pantas telah mengeluarkan kenyataan bahawa Najib tidak terlibat secara langsung dalam operasi harian syarikat itu, sebaliknya ia diuruskan oleh satu kumpulan profesional dan berpengalaman.
Juga disebut bahawa kedudukan Perdana Menteri hanyalah sebagai Pengerusi Lembaga Penasihat 1MDB saja.
Ternampak bahawa penjelasan itu untuk mengelakkan Najib daripada dikaitkan dengan apa-apa masalah yang berlaku dalam 1MDB sekarang.
Memahami bahawa kecurigaan dan kecurangan dalam 1MDB selama ini melibatkan bukan angka sekupang dua yang tentulah mustahil taraf “prebet” atau “koperal”  berupaya melakukannya, konsep pertanggungjawaban sebenarnya lebih terpikul serta tidak semudah itu untuk dielakkan daripada bahu Najib selaku Perdana Menteri, Menteri Kewangan dan Pengerusi Lembaga Penasihatnya.
Bolehkah dipercayai pelaburan dan pengeluaran wang dalam jumlah yang besar boleh dilakukan tanpa pengetahuan atau tanpa restu Najib?
Mengelak daripada memikul tanggungjawab dengan alasan tidak terlibat dalam operasi harian tidak lebih merupakan alasan untuk “cuci tangan” saja sedangkan jika 1MDB mencapai kejayaan dan kecemerlangan, sudah tentulah semuanya akan diwar-warkan sebagai buah tangan dan hasil fikiran orang yang yang terlibat dalam operasi harian tadi.
Ketika itu juga tentunya alasan tidak terlibat dalam operasi harian tadi tidak berbangkit sama-sekali.
Apakah kenyataan tidak terlibat dalam operasi harian ini suatu bentuk percubaan mengolah kepercayaan ramai bahawa Najib tidak tidak ada kena-mengena dan tidak wajar dipalitkan dengan apa juga kecurigaan dan kecurangan dalam 1MDB?
Bukankah konsep pertanggungjawaban bukan saja ketika suka dan berjaya, tetapi turut waktu  duka dan ketika dibebani masalah?
Adakah ini juga bermakna “seekor kambing” sedang dicari untuk dilumurkan cat hitam dan ditunjukkan kepada umum sebagai orang yang bersalah?
Kalau Najib sebagai Pengerusi Lembaga Penasihat 1MDB tidak harus dikaitkan semata-mata kerana tidak terlibat dengan operasi hariannya, apakah “kambing hitam” itu Lodin Wok Kamaruddin, Pengerusi 1MDB sekarang?
Mungkinkah juga bekas CEOnya, Mohd Hazem Abdul Rahman atau penggantinya sekarang, Arul Kanda Kandasamy sebagai “kambing pilihan kedua dan ketiga” untuk ditumpahkan cat hitam itu?
Atau “kambing-kambing”  lain sedang dicari untuk dimangsakan? (SH 03/03/2015)

0

0

votes
Article Rating
Kongsikan artikel ini


Pelancaran Buku Sabbaruddin Berlangsung Meriah

Petang tadi telah berlangsung majlis pelancaran buku saya yang kelima bertajuk “Membongkar Skandal Deepak & Bank Rakyat Dari Isi Hati Sabbaruddin Chik” di Zam Zam Cafe, Bandar Utama, Kuala Lumpur.
Pelancaran buku tersebut dilakukan oleh Sanusi Junid, bekas Setiausaha Agung UMNO yang pernah menjadi Menteri Pertanian dan Menteri Besar Kedah sebelum ini.
Buku ini menceritakan kisah sebenar di sebalik keengganan Menteri Perdagangan Dalam Negeri, Koperasi dan Kepenggunaan, Hasan Malek menyambung kontrak Sabbaruddin Chik sebagai Pengerusi Bank Rakyat kerana enggan mematuhi arahannya agar suatu bentuk penyelesaian mudah melibatkan pinjaman diberikan kepada Deepak Jaikishan.
Semua yang selama ini tidak didedahkan kepada umum iaitu apakah kerugian sebenar yang dialami oleh Bank Rakyat, siapakah Pengerusinya sekarang, siapakah yang menduduki bilik Pengerusi sekarang, bagaimanakah layanan yang diterima Sabbaruddin dalam detik-detik akhir perkhidmatannya dan banyak lagi, boleh didapati dan didedahkan dalam buku ini.
Buku ini dijual dengan harga RM30 untuk Semenanjung dan RM33 untuk Sabah dan Sarawak dijangka akan mula berada di pasaran mulai hari ini atau pun esok.
Majlis pelancaran berlangsung dengan meriah dan dihadiri beberapa tokoh yang dikenali ramai.
Antara tetamu yang hadir di majlis perasmian ini ialah bekas Ketua Menteri Sabah, Osu Sukam,  Presiden Pemikir,  Aziz Yassin yang juga abang kepada Timbalan Perdana Menteri, Muhyiddin Yassin,  bekas Timbalan Menteri WP, Drs Suleiman Mohamad, Presiden Perkasa, Ibrahim Ali, bekas Adun Selangor, Mazlan Harun serta bekas Ahli Parlimen Batu Berendam, Tamrin Tun Ghafar.
Turut hadir juga ialah Tokoh Wartawan Negara, A Kadir Jasin, penulis buku politik Syed Hussien Alattas, penulis kontroversi Yahaya Ismail dan king rider, Zamri Mohamad.
Hadir juga beberapa pengamal media, blogger dan kakak penghibur terkenal Allahyarham Sudirman iaitu Raziah Arshad.
Bersama ini disertakan sebahagian gambar-gambar yang sempat dirakamkan di majlis tersebut. ( SH
04/03/2015
 )
Tan Sri Sanusi ketika berucap melancarkan buku…
Tan Sri Sabbaruddin ketika berucap berlatarbelakangkan poster buku…
Tan Sri Sanusi dan Tan Sri Sabbaruddin menunjukkan buku selepas melancarkannya…
Osu Sukam dan Mazlan Harun…
Tamrin Ghafar dan A Kadir Jasin…
Aziz Yassin dan Ibrahim Ali…
Drs Suleiman Mohamad…
Tan Sri Sabbaruddin ketika menandatangani autograf…
Tan Sri Sabbaruddin dan penulis ketika ditemubual wartawan…
Tan Sri Sabbaruddin dan penulis bergambar bersama poster yang dilancarkan petang tadi…

0

0

votes
Article Rating
Kongsikan artikel ini


Pembeli Buku Yang Menyentuh Hati

Sejak buku “Membongkar Skandal Deepak & Bank Rakyat Dari Isi Hati Sabbaruddin Chik” dilancarkan dan berada di pasaran mulai Rabu lalu, sambutan yang diterima daripada pelbagai peringkat masyarakat amat memberangsangkan sekali.
Tidak saja masyarakat biasa “memburu”  buku itu untuk membeli dan membacanya, kakitangan Bank Rakyat serta pendepositnya yang berjumlah lebih 900,000 juga turut tercari-cari untuk memilikinya.
Selain jualan di kedai-kedai buku sedang meningkat dengan mendadak, pembelian secara online dan melalui facebook juga tidak menang tangan melayan kehendak pembeli.
Yang memeranjatkan, selain ada yang membeli senaskhah untuk diri sendiri, ramai juga yang membeli dalam jumlah yang banyak untuk kawan dan kenalan mereka.
Dalam ramai-ramai pembeli buku hari ini, seorang lelaki bernama Mohd Faiz Mohamad, 30 tahun, amat menyentuh hati sekali. Walaupun semua penghantaran menggunakan pos laju, tetapi apabila dimaklumkan ia tetap memakan masa selama dua hari, Mohd Faiz mengatakan,  beliau kalau boleh ingin membacanya dengan segera.
Ketika diberitahu, jika ingin cepat memilikinya, beliau boleh datang sendiri atau wakil kami menemuinya di mana-mana yang berdekatan, Mohd Faiz lantas memberitahu, beliau adalah seorang OKU atau orang kelainan upaya yang tidak boleh berjalan.
Apabila dimaklumkan mengenai perkara ini, saya lantas meminta diberitahu  kepadanya bahawa saya ingin menghantar sendiri buku ke rumahnya. Tambahan lagi beliau tinggal di Selayang Baru bersama keluarganya dan tidaklah terlalu jauh dari kediaman saya.
Dalam mengharungi hari yang sibuk dan setelah menyelesaikan beberapa urusan, lewat petang tadi saya terus menuju ke rumah Mohd Faiz sebagaimana alamat yang diberinya.
Setelah menyerahkan buku yang dibelinya, kami juga sempat berbual-bual di depan pintu rumahnya. Mohd Faiz, walaupun seorang OKU, tetapi rupa-rupanya banyak menghabiskan masanya dengan membaca dan mengikuti perkembangan semasa negara melalui internet, blog dan laman sosial.
Sebagai sumbangan kecil, saya juga menyerahkan beberapa buku lain dan majalah sebagai bacaan tambahan kepadanya. Beliau juga meminta saya menandatangi buku yang dibelinya.
Aduh…Mohd Faiz yang OKU dan tidak boleh berjalan tetapi jiwa dan fikirannya tidak pernah berhenti meneroka untuk mengetahui perkembangan semasa dalam negara.
Dapat berbual-bual dan sesekali membuatnya ketawa, amat menyentuh hati saya – betapa kita yang sempurna ini seharusnya amat bersyukur dengan kehidupan ini.
Semoga Mohd Faiz terus diberikan kesihatan yang baik dan sentiasa dalam perlindungan Allah hendaknya. (SH
06/03/2015
)
Walaupun seorang OKU tetapi Mohd Faiz tetap mengikuti perkembangan semasa negara…
Mohd Faiz meminta saya menandatangi buku yang dibelinya…
Saya juga sempat berselfie dengan Mohd Faiz…

0

0

votes
Article Rating
Kongsikan artikel ini


Berikutan Saman Terhadap Tony Pua, Apakah Jeritan "Hidup Najib" Akan
Lebih Bergema Pada 8 Mac Nanti?

Sesiapa pun dapat merasakan kedudukan Najib Razak sebagai Perdana Menteri sudah mulai “goyang” ketika ini. Serangan dan penolakan terhadapnya bukan lagi sekadar mainan media atau cakap-cakap di kedai kopi saja, malah sudah menular menjadi denyut nadi dan kehendak majoriti rakyat.
Semua kelompok masyarakat sudah semakin terbuka memperkatakan mengenai nasib dan masa depannya serta mulai bertanya, berapa lama lagikah Najib mampu bertahan?
Ada yang berkata Najib akan “pergi” sebaik majlis perkahwinan anak perempuannya selesai pada
29 Mac
 ini dan ada juga berani bertaruh pengundurannya akan berlaku sebelum Jun ini.
Isu-isu yang mengelilingi Najib secara umumnya sudah terlalu sarat dan tidak boleh diperbaiki lagi. Ia lebih mungkin menjadikannya tertolak atau tersingkir lebih awal daripada jawatannya, berbanding ditemui jalan penyelesaiannya.
Daripada kesemua isu yang ada sekarang ini, skandal berkaitan 1MDB nampaknya menjadi semakin berat hari demi hari dan dengan pelbagai pihak tidak henti-henti membangkitkannya, ia pastilah juga menjadikan tidur Najib tidak lagi senyenyak dulu.
Meskipun demikian dan walaupun semakin digegak-gempitakan bahawa isu-isu yang semakin sarat kebelakangan ini, disertakan dengan kepimpinannya yang lemah, lebih mungkin menyebabkan BN kalah dalam pilihanraya akan datang, Najib masih belum menampakkan tanda-tanda ingin berundur.
Najib tergambar ingin terus bertahan selagi terdaya walaupun kerisauan turut tergambar melalui beberapa perubahan dan tindakannya kebelakangan ini. Di samping mulai menukar gaya kepimpinannya kepada lebih Melayu dengan berjanji mempertahan agenda Melayu selagi ada bulan dan bintang, Najib juga sedia secara terbuka menunjukkan sokongan yang dimilikinya.
Selain menghadiri Himpunan Kebangkitan Melayu di Stadium Bukit Jalil minggu lalu, Najib dijangka sekali lagi mempamerkan sokongan yang dimilikinya dalam Perhimpunan Solidariti Ketua-Ketua UMNO Bahagian pada
Ahad, 8 Mac
 ini di PWTC.
Daripada 191 Ketua UMNO Bahagian seluruh negara, sehingga ini dilaporkan seramai 173 daripadanya sudah menyatakan kesediaan  hadir untuk mengangkat tangan sambil menjerit-jerit menyatakan sokongan kepada Perdana Menteri.
Himpunan Solidariti
8 Mac
 ini, selain berujuan untuk menyatakan Najib masih memiliki sokongan daripada UMNO, ia juga secara tidak langsung mengesahkan kerusi yang didudukinya sudah tidak sekukuh dulu lagi.
Adalah dijangka, lebih banyak lagi perhimpunan menyatakan sokongan akan diadakan selepas ini. Najib juga dijangka akan meluangkan lebih banyak masa menghadiri perhimpunan seperti  ini untuk menunjukkan sokongan yang dimilikinya. Seperti biasa, umpama pokok yang hampir tumbang atau kerusi yang mulai bergoyang, Najib akan menerima apa saja bentuk kayu yang sanggup menjadi penahannya.
Dalam masa yang sama, bagi menunjukkan beliau masih pemimpin yang tegas dan kononnya berwibawa, semalam juga Najib mengumumkan untuk meneruskan tindakan saman yang diambilnya terhadap Tony Pua, Setiausaha Publisiti DAP berkaitan 1MDB yang sebenarnya sudah lama diancamnya sebelum ini.
Beberapa bulan lalu, Najib telah mengumumkan mahu mengambil tindakan saman terhadap Tony Pua jika enggan meminta maaf atau menarik balik kenyataan yang dibuatnya berhubung 1MDB.  Selain itu, Najib juga menghantar ancaman yang sama kepada Rafizi Ramli, Harakahdaily dan Pengarah Urusannya, Dr. Rosli Yaakob.
Meskipun Tony Pua sejak awal mengatakan tidak akan meminta maaf atau menarik balik kenyataannya, persoalannya kenapa baru semalam tindakan saman itu diteruskan? Kenapa tidak sebelum ini?
Apakah tindakan saman ini untuk menunjuk-nunjuk kepada Ketua UMNO Bahagian yang bakal berhimpun pada
8 Mac
 ini mengenai ketegasan kepimpinannya dan tindakannya yang tidak mengalah dalam isu1MDB yang menjadi perbualan hangat itu?
Adakah tindakan saman ini akan menjadi “point” penting untuk memperolehi lebih sokongan dan menjadikan jeritan “Hidup Najib” akan lebih bergema daripada Ketua-Ketua Bahagian nanti?
Selain urusan ke mahkamah boleh dilewat-lewatkan, perlu diingatkan bahawa UMNO juga mempunyai sejarah pernah menarik balik tindakan saman terhadap Tian Chua dalam isu Lahad Datu dan Mustafa Ali, Setiausaha Agung Pas berkaitan isu penyebaran video lucah sebelum ini.
Mungkinkah saman Najib terhadap Tony Pua ini juga hanya acah-acah dan untuk menjaga hati Ketua-Ketua UMNO Bahagian sebelum
8 Mac
 ini saja? ( SH
07/03/2015
 )

0

0

votes
Article Rating
Kongsikan artikel ini


Negara Kini Sudah Aman Dan Selamat

Dalam pertemuan dengan kira-kira 160 Ketua UMNO Bahagian seluruh negara hari ini, Najib Razak yang di pandangan mata kasar semakin goyang kedudukannya dari persepsi rakyat telah diberikan harapan dan keyakinan untuk terus kekal sebagai Perdana Menteri untuk tempoh lebih lama lagi.
Ketua-ketua bahagian yang hadir bukan saja memperbaharui ikrar dan sokongan, malah memberi kepercayaan sepenuhnya kepada Najib untuk menyelesaikan isu 1MDB yang sedang hangat diperkatakan sekarang ini.
Maknanya kini terserah kepada Najiblah bagaimana mahu menyelesaikan isu 1MDB ini. Apa pun bentuk dan cara penyelesaian yang bakal diusahakan oleh Najib, ketua-ketua bahagian ini akan akur dan patuh saja.
Begitu juga sama ada audit akan dilakukan atau tidak atau sama ada Jawatankuasa Kira-Kira Awam (PAC) akan melakukan penelitian atau sebaliknya terhadap akaun 1MDB, semuanya juga sudah tidak bermakna lagi.
Ini kerana belum pun audit dilakukan dan tidak pun lagi diketahui ada  penyelewengan atau tidak, Najib sudah pun memperolehi sokongan daripada 160 Ketua Bahagian.
Ini sekaligus membuatkan Najib sudah boleh tidur lena dan tidak perlu risau apa-apa lagi. Dengan 160 daripada 191 Ketua Bahagian hadir serta memberi sokongan kepadanya, bermakna majoriti daripada lebih 3.5 juta ahlinya juga turut sudah memberi sokongan kepada Najib.
Tiadalah lagi selepas ini sebarang rungutan, perbincangan atau sosek-sosek di kedai kopi atau lobi hotel berkenaan rasa tidak puas hati berkenaan 1MDB ini.
Sudah tertutuplah juga dengan sendirinya segala isu mengenai hutang, pelaburan, pengambil-alihan dengan harga yang tinggi, simpanan di Pulau Cayman, Jho Low, kaitan 1MDB dengan mana-mana ahli keluarga Perdana Menteri dan sebagainya.
Tiadalah juga Najib perlu bimbang apa-ap dengan ketidakhadiran Muhyiddin Yassin serta beberapa Ketua Bahagian yang lain termasuk Mukhriz Mahathir dalam pertemuan itu. Dengan 160 Ketua Bahagian sudah berikrar sanggup “sehidup semati” dengannya, semua elemen lain hanyalah “kacang” saja selepas ini.
Kalau ada juga pihak lain selepas ini mahu terus mengancam kedudukan Najib, lebih baik lupakan saja usaha itu. Semuanya sudah tidak bermakna lagi kerana Najib sudah ada 160 panglima gagah berani bersamanya.
Semua isu 1MDB kini sudah dikira selesai. 160 Ketua UMNO Bahagian telah menutup segala-galanya.
Walaupun pertemuan ini diadakan secara tertutup dan kehadiran Najib pula dilaporkan secara sembunyi-sembunyi atau melalui pintu belakang seperti  dalam babak “aci-aci buka pintu”, Malaysia nampaknya sudah aman dan selamat dengan “tindakan bijak” 160 Ketua Bahagian berkumpul dan menyatakan sokongan kepada Najib ini.
Keadaan ini juga tentunya bakal merangsang sokongan rakyat yang lebih gemilang dalam pilihanraya akan datang di mana UMNO dan BN kini tentunya sedang berada di landasan yang betul untuk kembali memenangi majoriti dua pertiga kerusi di Parlimen.
Tidak memeranjatkan kiranya jangkaan kemenangan BN juga melonjak kepada 160 kerusi dalam pilihanraya nanti.
Alhamdulillah…barangkali inilah rahmatnya apabila Najib baru-baru ini mengumumkan beliau ingin mencontohi ciri-ciri Khalifah Abu Bakar As-Siddiq dalam kepimpinannya. (SH
08/03/2015
)

0

0

votes
Article Rating
Kongsikan artikel ini


Barangkali Mereka Ini Murid Yang Terlalu Pintar…

Masih ramai yang bercakap tentang Himpunan Solidariti menyokong Najib Razak berkaitan 1MDB yang dihadiri oleh seramai 153 Ketua UMNO Bahagian pada Ahad lalu.
Selain ketidakhadiran beberapa Ketua Bahagian termasuk Muhyiddin Yassin, Mukhriz Mahathir serta ramai yang lain dan mengapa Perdana Menteri menggunakan pintu belakang yang terus menjadi bualan, hasil pertemuan itu yang mengatakan mereka berpuas hati dengan penjelasan mengenai 1MDB juga menjadi topik perbualan yang berterusan.
Pada mulanya tiada yang berasa hairan atau terkejut bila dilaporkan bahawa semua Ketua Bahagian yang hadir berpuas hati dengan penjelasan yang diberikan oleh Perdana Menteri dalam pertemuan itu.
Rata-rata mengatakan oleh kerana tujuan pertemuan itu ialah untuk menyatakan sokongan kepada Najib itu, maka kenyataan yang mengatakan mereka berpuas hati dengan penjelasan yang diberikan adalah sesuatu yang wajar dan normal.
Memandangkan mereka  berpuas hati dengan penjelasan Perdana Menteri, tentunya ramai yang beranggapan bahawa banyak soalan telah dikemukan dalam pertemuan itu. Biasanya natijah berpuas hati itu hanya muncul setelah semua soalan atau keraguan mengenai 1MDB mendapat penjelasan yang meyakinkan daripada Najib.
Tetapi apabila diketahui bahawa pertemuan dengan Perdana Menteri itu hanyalah berbentuk sehala saja di mana hanya Perdana Menteri yang bercakap dan tiada sesiapa  di kalangan Ketua Bahagian yang menanyakan soalan, ramai yang melihatnya sebagai sesuatu yang pelik.
Bagaimana mereka boleh berpuas hati jika sekadar mendengar saja Perdana Menteri bercakap?
Apakah Ketua Bahagian menelan bulat-bulat semua penjelasan Perdana Menteri tanpa terdetik sedikit pun mahu meminta penjelasan lebih lanjut?
Adakah penjelasan yang dibuat oleh Najib telah mencakupi semua aspek yang menjadi percakapan ramai dan sebagaimana yang telah didedahkan oleh media sebelum ini?
Tidak adakah Ketua Bahagian yang mahu bertanya seperti mengapa hutang 1MDB terlalu banyak, mengapa pembelian pelaburan dibuat dengan harta tinggi, masih adakah wang Pulau Cayman, benarkah Jho Low “menyonglap banyak wang” sebagaimana yang didedahkan oleh Sarawak Report dan berbagai soalan lagi?
Tidakkah ternampak mustahil penjelasan Najib yang berbentuk sehala itu dengan mudah dapat memuaskan hati semua Ketua Bahagian yang hadir?
Jika diperhatikan dalam kehidupan seharian misalnya, perkara-perkara berkaitan agama yang berdasarkan Al Quran yang disampaikan melalui ceramah atau kuliah pun tidak pernah sunyi daripada berbagai soalan atau pertanyaan susulan agar benar-benar puas hati dan tiada lagi keraguan menyelubungi hati.
Secara logiknya, dalam hal berkaitan 1MDB yang lebih kompleks serta dipertikaikan ramai sejak sekian lama, sudah tentulah ia lebih mengundang banyak persoalan yang memerlukan jawapan.
Maka, agak menghairankan bagaimana Ketua-ketua UMNO bahagian  boleh dengan mudah berpuas hati sedangkan penjelasan hanya dilakukan secara sehala saja.
Kalau diumpamakan murid-murid sekolah, barangkali mereka ini sama ada pelajar yang tidak faham apa-apa atau terlalu cerdas fikirannya sehingga mudah saja menerima semua yang disampaikan. (SH
10/03/2015
)

0

0

votes
Article Rating
Kongsikan artikel ini


Hati Hishammuddin Mungkin Sedang Berbunga-Bunga Tapi…

Naib Presiden UMNO, Hishammuddin Hussein mungkin sedang berbunga-bunga hatinya ketika ini berikutan kajian yang dibuat oleh Merdeka Center dengan kerjasama Malaysian Insider yang mendapatinya paling dikehendaki sebagai Perdana Menteri akan datang.
Daripada kajian melalui 1008 responden itu, Hishammuddin meraih 19.8 peratus mengatasi pencabar-pencabarnya yang lain iaitu  Khairy Jamaluddin (8.6 peratus), Ahmad Zahid Hamidi (8.4 peratus), Rafizi Ramli (3.9 peratus), Azmin Ali (3.7 peratus) dan Nurul Izzah (1.7 peratus).
Salasilah keluarga, kejayaan mengendalikan kehilangan pesawat MH370 dan imejnya sebagai bukan tokoh kontroversi dalam media menjadikannya pilihan semua kaum serta kepimpinannya lebih dilihat menggambarkan wajah Malaysia yang sebenar.
Bagaimanapun, kajian itu juga menunjukkan 19. 4 peratus mahukannya memimpin BN hanya setelah atau jika Najib Razak dan Muhyiddin Yassin bersara. Maknanya, kelayakan Hishammuddin sebagai Perdana Menteri bukanlah untuk tempoh yang terdekat ini.
Walaupun kajian ini bukan sesuatu yang mutlak tetapi ia sekurang-kurangnya memberi gambaran mengenai kehendak generasi akan datang. Selain menambahkan bunga-bunga dalam hatinya, kajian ini juga boleh memberi lebih keyakinan dan harapan kepada Hishammuddin.
Hampir tercicir dalam pemilihan Naib Presiden UMNO pada 2013 lalu dan insiden mencium keris tapi bertindak menariknya semula, insiden yang benar-benar menyelamatkan kembali imej Hishammuddin ialah kehilangan pesawat MH370.
Beliau kini nampaknya sudah pun mendahului pesaing utamanya, Ahmad Zahid Hamidi yang dua kali berturut-turut meraih kedudukan undi terbanyak dalam perebutan jawatan Naib Presiden UMNO.
Secara umumnya, meskipun kedudukan Menteri Pertahanan itu dalam UMNO agak berbelah-bagi, tetapi memang tidak dinafikan Hishammuddin adalah produk yang memang dipersiapkan untuk menjadi Perdana Menteri suatu hari nanti.
Terutamanya, masyarakat bandar dan separa bandar jauh lebih meminati Hishammuddin berbanding pesaingnya daripada Naib Presiden UMNO yang ada ketika ini.
Tetapi halangan Hishammuddin untuk mencapai cita-citanya politiknya itu ialah Najib Razak yang sedang menduduki kerusi Perdana Menteri ketika ini.
Najib yang sedang nazak dibelenggu dengan pelbagai isu ketika ini hampir tidak diyakini lagi mampu membawa BN meraih kejayaan dalam pilihanraya akan datang. 1MDB yang sudah dianggap skandal kewangan terbesar era kepimpinannya semakin hari semakin menghakis sokongan rakyat kepada BN dan kerajaan.
Jika diambil kira pengenalan cukai GST yang akan bermula
1 April
 depan yang dijangka menjejaskan lagi sokongan rakyat, terutama golongan muda, harapan BN dibawah Najib jauh lebih terperosok lagi.
BN hanya mempunyai peluang dan harapan lebih baik memenangi pilihanraya akan datang jika bukan Najib yang menjadi Perdana Menterinya. Selagi ada Najib, selagi itulah rakyat terus menjauhi BN.
Bagi memenangi pilihanraya akan datang, Muhyiddin dilihat mempunyai kelebihan berbanding Najib kerana beliau tidak mempunyai banyak isu yang boleh menyusahkan BN. Ada pula yang berpandangan, harapan BN lebih cerah untuk menang jika Tengku Razaleigh Hamzah ditonjolkan menggantikan Najib.
Hishammuddin pula bukanlah calon pilihan yang boleh diharapkan untuk membawa kejayaan kepada BN dalam PRU 14 ini. Beliau dianggap masih muda dan belum cukup berkemampuan untuk tugas itu.
Anak kepada bekas Perdana Menteri ketiga, Hussein Onn ini hanya dianggap pilihan setelah BN berjaya memenangi PRU 14 dan untuk tahun-tahun seterusnya selepas itu.
Dalam ertikata lain, jika BN kecundang atau hilang kuasa dalam pilihanraya 2018 nanti, bermakna harapan Hishammuddin untuk menjadi Perdana Menteri juga akan turut musnah atau tergendala untuk beberapa tahun datang.
Cita-cita Hishammuddin menjadi Perdana Menteri hanya boleh direalisasikan selagi BN mampu mengekalkan kuasanya. Tetapi persoalan paling utama untuk memastikan BN kekal berkuasa pula, Najib harus diketepikan terlebih dahulu.
Perkiraan mudahnya ialah jika Hishammuddin benar-benar ingin menjadi Perdana Menteri, beliau mesti berani bersama-sama dalam usaha menurunkan Najib daripada jawatannya itu. (SH
11/03/2015
)

0

0

votes
Article Rating
Kongsikan artikel ini


Masih Menunggu Jawapan Razak Baginda

Sebagaimana yang  saya tulis di blog ini tidak lama dulu mengenai penganalisis politik yang  pernah dikaitkan dengan pembunuhan Altantuya Sharibuu, Abdul Razak Baginda yang ingin bertemu dengan saya, ramai yang bertanya mengenai perkembangan selanjutnya tentang perkara itu.
Saya ditanya mengenai perkara itu melalui SMS, Whatsapp, pesanan di Facebook atau pun ketika bertemu rakan-rakan atau mereka yang mengenali saya.
Rata-rata ingin tahu apakah saya sudah berjumpa atau belum dengan Razak Baginda?
Dalam mesej yang dihantar melalui Facebook  portal berita Semut Harian, Razak Baginda menyatakan ingin berjumpa dengan saya bagi menjelaskan beberapa perkara mengenai tulisan saya yang bertajuk “Sombongnya Razak Baginda…” yang disiarkan di portal tersebut.
Beliau telah menghantar mesej ingin berjumpa itu sebanyak dua kali melalui Facabook Semut Harian.
Sebenarnya sebaik menerima mesej tersebut, saya sudah pun menghantar email kepada Razak mengenai kesediaan saya untuk berjumpa dan mendengar sendiri penjelasan daripadanya.
Saya juga menyatakan agar dibenarkan team portal Semut Harian ikut sekali dalam pertemuan itu kerana mereka turut ingin merakamkannya bagi tatapan pembaca, selain ingin bertanya beberapa soalan lain berkaitan isu pembunuhan Altantuya yang semakin hangat diperkatakan sekarang, lebih-lebih lagi sejak salah seorang pesalahnya, Sirul Azhar Umar melarikan diri ke Australia.
Malangnya Razak telah membalas email itu dengan menyatakan beliau tidak mahu ada sesiapa yang lain hadir dalam pertemuan itu, sebaliknya mahukan ia hanya antara beliau dengan saya saja.
Razak juga menyatakan terserah kepada saya sama ada hasil pertemuan itu mahu dimuatkan dalam tulisan saya atau pun tidak.
Kemudian saya membalas lagi dengan mengatakan saya sedia mematuhi syarat-syaratnya tetapi meminta kepadanya agar dibenarkan merakamkan sekurang-kurangnya sekeping gambar mengenai pertemuan itu sebagai bukti dan juga untuk tatapan pembaca-pembaca blog saya.
Saya juga menyatakan kepada Razak bahawa rakaman gambar itu penting kerana ramai yang ingin menatap wajah terbarunya, selain untuk membuktikan kepada umum beliau benar-benar berasa bebas ketika ini.
Kali terakhir saya menghantar email kepada Razak ialah pada 24 Februari lalu tetapi sehingga kini masih belum mendapat apa-apa jawapan  balas daripadanya.
Jika Razak Baginda membaca tulisan ini,  saya harap beliau segera memberikan responnya dan saya masih sabar menanti jawapan daripadanya. (SH
12/03/2015
)
Inilah mesej pertama yang dihantar oleh Razak Baginda…
Ini pula mesej kedua Razak Baginda yang disertakan dengan alamat emailnya sekal…

0

0

votes
Article Rating
Kongsikan artikel ini


Pertemuan Dengan Mahathir

Semalam, hari Khamis 12 Mac,
jam 5.00
 petang, saya berkesempatan bertemu dengan bekas Perdana Menteri, Mahathir Mohamad di pejabatnya di tingkat 86,  Menara KLCC.
Sebagai penulis, saya mengambil peluang itu untuk bertanya beberapa perkara dan mendengar sendiri penjelasan daripada Mahathir mengenai pelbagai isu yang sedang berlaku dalam negara ketika ini.
Antaranya ialah mengenai kepimpinan Perdana Menteri, Najib Razak, isu-isu berkaitan isterinya Rosmah Mansor, 1MDB, masa depan UMNO, peluang BN dalam pilihanraya akan datang, mengenai Muhyiddin, Zahid Hamidi, Hishammuddin Hussein dan berbagai lagi.
Secara umumnya dalam pertemuan hampir sejam itu, Mahathir tetap kritikal dan berterus-terang dalam semua jawapan yang diberikannya. Sebagaimana yang biasa kita melihatnya sama ada ada ketika memberikan ucapan di majlis-majlis tertentu atau di televisyen,  Mahathir tetap menampilkan wataknya yang asli dan tidak berpura-pura dalam memberikan jawapan.
Semua soalan yang ditanya akan dijawabnya dengan terus-terang, disertai hujah-hujah yang meyakinkan dan mudah diterima logik akal.
Sudah tentu tidak semua “mutiara-mutiara” yang keluar daripada mulut Mahathir dalam pertemuan itu dapat didedahkan  kepada umum atau dikongsi dalam blog ini kerana ada sebahagiannya mungkin belum sesuai dengan waktu dan ketikanya lagi untuk dikongsi secara terbuka.
Yang tidak dapat didedahkan itu akan terus disimpan dalam hati dan amat berguna sebagai pedoman masa depan, terutama kepada saya yang terlibat secara langsung dalam penulisan berkaitan politik dan isu-isu semasa.
Tetapi dalam bahasa yang mudah, Mahathir tetap tidak bersetuju dan kekal dengan pendiriannya tidak lagi menyokong Najib sebagai Perdana Menteri.
Beliau tidak saja menganggap Najib sebagai pemimpin yang lemah dan lebih mungkin membawa BN kalah dalam pilihanraya umum akan datang, bahkan menyelar banyak tindakan Perdana Menteri menggunakan wang kerajaan untuk kegunaan parti yang dianggapnya sebagai perbuatan yang salah dan tidak boleh diterima sama-sekali.
Mahathir juga melihat isu mengenai 1MDB  yang masih berlarutan dan hal-hal berkaitan Rosmah Mansor akan terus menjadi aspek yang akan menyebabkan rakyat menolak BN dan kerajaan dalam pilihanraya umum akan datang kerana ia sudah sampai ke peringkat yang tidak boleh diterima umum lagi.
Pandangan kritikal Mahathir hampir tidak berbeza dengan apa yang ditulisnya dalam dalam blog Chedet hari ini yang mengkritik kekayaan keluarga Perdana Menteri dan serangannya yang lebih keras dalam isu-isu berkaitan 1MDB.
Oleh itu, berdasarkan pertemuan saya dengan Mahathir selama hampir sejam petang semalam, saya melihat apa yang ditulis oleh bekas Perdana Menteri itu dalam blognya hari ini adalah  cetusan naluri dan pendirian sebenarnya yang kekal tidak menyokong kepimpinan Najib.
Dalam pada itu, memandangkan banyak perkara yang disentuh oleh Mahathir dalam pertemuan petang semalam adalah selari dengan objektif buku baru yang bakal saya terbitkan tidak lagi, saya juga bercadang untuk memuatkannya dalam buku tersebut bagi memantapkan lagi kandungan serta pengisiannya.
Jadi, bersabarlah menunggu buku baru itu nanti. ( SH 13/03/2015 )
Saya bergambar kenang-kenangan dengan Mahathir…
Mahathir tenang tapi berterus-terang dalam setiap jawapannya…

0

0

votes
Article Rating
Kongsikan artikel ini


Apakah Najib, Seperti Selalu, Hanya Mampu Diam Dan Bisu Juga?

Jika dibandingkan dengan semua serangan oleh bekas Perdana Menteri, Mahathir Mohamad terhadap Najib Razak selama ini, intipati yang terkandung dalam tulisan di blognya semalam bertajuk “1MDB” adalah yang paling tepat kepada sasarannya.
Beliau tidak saja membangkitkan pelbagai perkara yang menjadi kecurigaan ramai mengenai syarikat milik kerajaan yang penuh kontroversi dan dibebani hutang itu, malah juga membangkitkan mengenai kekayaan anak tiri Najib, Riza Aziz yang diperkatakan ramai berkawan rapat dengan Jho Low, individu paling dicurigai dalam segala masalah berkaitan 1MDB.
Bagi mereka yang mengikuti siri serangan dan kecaman Mahathir, terutama sejak beliau menarik balik sokongannya daripada Najib, inilah pertama kali sasaran kritikannya ditujukan kepada ahli keluarga Najib.
Sebelum ini, Mahathir hanya menumpukan serangannya kepada pelbagai aspek kelemahan kepimpinan Najib semata-mata dan beliau tidak pernah menyentuh sesiapa selainnya walaupun perkara mengenai isteri dan anak tiri Perdana Menteri itu sudah menjadi percakapan umum yang kian merata di mana-mana.
Dengan membangkitkan mengenai 1MDB tetapi dalam masa yang sama mengaitkannya dengan kekayaan anak tiri Najib serta harta peninggalan Tun Razak, serangan Mahathir ini jika difahami tidak lain ialah ditujukan kepada Rosmah Mansor yang sudah sekian lama dianggap beban paling berat kepada Najib, UMNO dan kerajaan.
Ini juga menunjukkan bahawa Mahathir “sudah berkerat rotan berpatah arang” dengan Najib dan akan terus menekannya sehingga terasak ke dinding.
Perkiraan Mahathir ialah Najib yang dibebani isu 1MDB dan pelbagai perkara yang berkait dengan Rosmah adalah halangan utama untuk UMNO meraih sokongan rakyat dan seterusnya menipiskan peluang memenangi pilihanraya umum akan datang.
Kritikan Mahathir yang terbaru ini seharusnya mendapat reaksi segera daripada Najib. Beliau tidak boleh lagi seperti selalu dengan mengambil sikap berdiam diri, senyap dan membisu saja.
Sudah sampai masa sebenarnya Najib mengambil tanggungjawab penuh  terhadap kritikan Mahathir kali ini kerana ianya ditujukan secara tepat kepada diri dan keluarganya. Menyerahkan 1MDB kepada pengauditan semata-mata barangkali tidak memadai kerana aspek kekayaan anak tiri Najib yang diragui itu tentunya tidak akan ditemui dalam siasatan terhadap syarikat itu.
Lebih penting, sekurang-kurangnya untuk melegakan kesangsian rakyat, ialah Najib semestinya berani berdiri menyatakan kebenaran atas semua keraguan mengenai kekayaan keluarga dan anak tirinya yang ditimbulkan oleh Mahathir itu.
Berdiam diri, senyap dan bisu tetapi dalam masa yang sama mengalihkan kepada topik “jemuan” dan penghasut dalam parti yang didakwa bakal melemahkan sokongan rakyat tidak akan membantu memperbaiki keadaan.
Sebaliknya berdiam diri, senyap dan bisu seorang Jenderal itulah sifat selemah-lemah pemimpin yang lebih mudah menyebabkan terhakisnya sokongan rakyat. (SH 14/03/2015)

0

0

votes
Article Rating
Kongsikan artikel ini


SAMAN RM1.1 BILION

Masih ramai yang tidak mengetahui bahawa buku “Membongkar Skandal Deepak & Bank Rakyat Dari Isi Hati Sabbaruddin Chik” tidak boleh dijual dan diedar kepada umum buat sementara waktu ini.
Ia berikutan Deepak telah memperolehi perintah ex-parte atau sebelah pihak daripada mahkamah yang melarang sebarang penjualan dan pengedaran buku tersebut.
Sejak dilancarkan oleh Tan Sri Sanusi Junid pada 4 Mac lalu, buku itu hanya sempat berada di pasaran selama beberapa hari saja kerana kami menerima perintah mahkamah itu pada petang 10 Mac lalu.
Selain memperolehi perintah ex-parte, Deepak juga memfailkan saman berjumlah RM1.1 bilion terhadap Tan Sri Sabbaruddin Chik dan saya sebagai penulis buku itu.
Kepada yang menghantar pesanan melalui email, whatsapp, mesej di Facebook dan sebagainya bertanyakan bagaimana mahu memperolehi buku itu, dimaklumkan bahawa tertakluk dengan arahan mahkamah itu, segala penjualan dan pengedaran telah dihentikan buat seketika.
Bagaimanapun, Tan Sri Sabbaruddin dan saya telah pun melantik peguam untuk mengenepikan perintah ex-parte yang melarang penjualan dan pengedaran itu dalam waktu terdekat ini.
Diharap kepada semua yang masih tercari-cari dan bertanya mengenai buku tersebut dapat bersabar buat seketika sehingga kami berjaya mengenepikan perintah mahkamah itu.
Peguam yang kami lantik juga akan berusaha melawan saman RM1.1 bilion yang dikemukakan oleh Deepak itu. (SH 15/03/2015)
Tan Sri Sanusi berucap ketika melancarkan buku tersebut…
Keratan berita mengenai saman yang dikemukakan oleh Deepak…
Reaksi Tan Sri Sabbaruddin kepada sebuah portal mengenai saman tersebut…
Usaha bukan saja dilakukan untuk mengenepikan perintah ex-parte mahkamah tetapi juga saman bernilai RM 1.1 bilion itu…

0

0

votes
Article Rating
Kongsikan artikel ini


Rombongan Ke LIMA Langkawi Bersama "Bakal Perdana Menteri"

Kajian oleh Merdeka Center dengan kerjasama Malaysian Insider baru-baru ini yang mendapati Hishammuddin Hussein sebagai “Perdana Menteri masa depan” yang paling dikehendaki benar-benar membuatkan Naib Presiden UMNO nombor tiga itu berbunga-bunga hatinya.
Walaupun beliau cuba menafikan kajian itu dapat merangsang keghairahannya, malah menganggapnya sebagai percubaan melaga-lagakannya dengan Perdana Menteri, hakikat yang ditunjukkannya adalah sebaliknya.
Beliau kini nampaknya bersungguh-sungguh mahu memastikan kerusi Perdana Menteri dan kediaman di Seri Perdana itu tidak terlepas ke tangan orang lain.
Langkah awal yang diambilnya ialah mengembalikan semula Akbar Khan atau AK kembali berkhidmat dengannya bagi mengetuai jentera politiknya.
AK sebelum ini pernah menjadi Ahli Parlimen Libaran, Sabah dan kemudian sebagai Setiausaha Politik Hishammuddin ketika di Kementerian Pendidikan. Semua gerakan politik Hishammudin ketika itu diatur dan digerakkan oleh AK.
Selepas AK meletakkan jawatan sebagai Setiausaha Politik, tempatnya digantikan oleh Markiman Kobiran selama beberapa tahun dan kini jawatan itu diisi anak saudara Hishammuddin, Onn Hafiz yang juga Exco Pemuda UMNO serta Ketua Pemuda Sembrong.
Sebaik berhenti berkhidmat dengan Hishammuddin, AK kembali menumpukan kepada perniagaan dan urusan peribadinya. Kini AK diambil semula bukan saja untuk mengembalikan prestasi Hishammuddin yang merudum dalam pemilihan 2013 lalu, tetapi juga untuk memastikan gapaian  kerusi Perdana Menteri yang diidamkan tidak terlepas begitu saja.
Dengan AK berkhidmat semula mengetuai jentera politiknya, tidak diragui lagi ia adalah langkah untuk Hishammuddin terus melonjak ke hadapan kerana AK memang dikenali mempunyai ciri-ciri terbaik bagi tujuan itu.
Hishammuddin juga,  melalui AK,  dalam masa yang sama mulai mengumpulkan rakan-rakan lamanya yang pernah menjadi Exco dan Ketua Pemuda bahagian-bahagian untuk terus berdampingan dengannya.
Dalam satu program UMNO Melaka baru-baru ini, sebahagian mereka dijemput hadir bersama mengiringi Hishammuddin ke negeri itu. Ini adalah sebagai persediaan awal “menjaga” mereka, selain untuk menunjukkan kekuatan sokongan yang dimilikinya.
Sementara itu, dalam Pameran Maritim dan Udara Langkawi atau LIMA 2015 yang bermula pada 17 hingga
22 Mac
 ini, dipercayai lebih ramai pemimpin UMNO dari seluruh negara akan diterbangkan ke pulau tersebut. Pameran LIMA adalah anjuran Kementerian Pertahanan di mana Hishammuddin adalah menterinya ketika ini.
Mereka dibawa menyaksikan pameran dua tahun sekali itu  untuk berjalan-jalan dan makan angin serta dengan harapan dapat memastikan sokongan yang diperlukan oleh Hishammuddin bagi perjalanan politik masa depannya terus bertambah.
Majoriti yang dibawa ke Langkawi ini adalah bekas ketua-ketua Pemuda bahagian yang mana mereka itu kini memegang pelbagai jawatan penting di peringkat bahagian dan juga negeri.
Berbanding ketika Ahmad Zahid Hamidi menjadi Menteri Pertahanan yang turut membawa ramai pemimpin UMNO seluruh negara ke Pameran LIMA, persiapan yang dilakukan oleh Hishammudin dalam melayan pemimpin-pemimpin bahagian ini jauh lebih teratur dan “first class” sifatnya.
Tidak seperti Zahid yang hanya menyediakan penerbangan dari Subang ke Langkawi untuk tujuan itu, Hishammuddin sebaliknya dikatakan menyediakan penerbangan daripada beberapa negeri terus ke Langkawi untuk pemimpin-pemimpin peringkat bahagian tersebut.
Untuk itu, adalah dipercayai juga kehadiran pemimpin UMNO dari seluruh negara di Langkawi untuk menyaksikan pameran LIMA kali ini turut lebih besar jumlahnya berikutan kemudahan penerbangan lebih menyeluruh yang disediakan oleh jentera politik Hishammuddin yang diketuai oleh AK.
Sebagaimana Hishammuddin yang sedang berbunga-bunga hatinya kerana dianggap lebih menjadi pilihan untuk menjadi Perdana Menteri berbanding pesaingnya yang lain dan sedang berusaha ke arah itu, pemimpin-pemimpin peringkat bahagian yang dibawa bak “rombongan cik kiah”  ini tentulah juga hadir dengan hati yang mekar untuk melihat anak Hussein Onn itu dapat menurut jejak sepupunya, Najib Razak sebagai anak bekas Perdana Menteri yang turut berjaya mendaki sehingga ke puncak Seri Perdana. (SH 16/03/2015)

0

0

votes
Article Rating
Kongsikan artikel ini


Pembelian Jet Baru Tidak Kena Masa

Buat seketika, ramai yang terperanjat dengan pendedahan Ahli Parlimen Pandan, Rafizi Ramli mengenai pembelian jet baru kerajaan, Airbus Corporate Jetliner atau ACJ320 yang didakwa untuk kegunaan Perdana Menteri, Najib Razak.
Tersentaknya rakyat dengan pendedahan itu bukan saja kerana kerajaan dipercayai sudah mempunyai sekurang-kurangnya enam jet eksekutif untuk kegunaan Perdana Menteri, Yang Dipertuan Agong dan Raja-Raja tetapi juga kerana isu jet yang melibatkan isteri Perdana Menteri, Rosmah Mansor, sudah sering menjadi perbualan umum.
Kali terakhir isu jet melibatkan Rosmah diperkatakan ialah bilamana jet kerajaan ACJ319 didapati terus berada di beberapa bandar di Amerika Syarikat sedangkan ketika itu Najib sudah kembali ke tanahair untuk meninjau keadan banjir di Kelantan dan negeri-negeri lain. Najib yang sedang bercuti dengan keluarganya di Hawaii terpaksa pulang ke Malaysia dengan pesawat komersial hingga ke Hong Kong sebelum dijemput oleh jet TUDM.
Sudah tentu ramai yang bertanya, apa perlunya ditambah sebuah lagi jet?
Lebih mengejutkan juga ialah kerana pembelian jet itu dilakukan ketika rakyat berhadapan dengan pelbagai isu yang mencengkam kehidupan mereka seperti 1MDB, kejatuhan ringgit, ekonomi yang suram, hutang negara menjangkau RM740 bilion, beban sara hidup yang kian meningkat serta cukai GST yang bakal dilaksanakan
1 April
 depan.
Dalam keadaan negara bergelumang dengan banyak isu yang gagal diselesaikan serta kedudukan ekonominya ditakrifkan tidak begitu baik, tentu saja pembelian sebuah jet baru kerajaan mengundang rasa tidak puas hati serta keresahan rakyat.
Memburukkan lagi keadaan, Jabatan Perdana Menteri atau JPM juga agak lewat memberi penjelasan mengenainya. Hanya pada lewat petang semalam barulah JPM tampil dengan penjelasan bahawa pembelian jet ACJ320 itu ialah untuk menggantikan Boeing Business Jet atau BBJ yang telah berusia 16 tahun.
Dimaklumkan juga  melalui penjelasan JPM itu bahawa perbincangan untuk menggantikan BBJ telah dimulakan sejak dua tahun lepas memandangkan kos penyelenggaraan yang semakin meningkat berikutan faktor usia dan risiko keselamatan.
Walaupun penjelasan JPM itu boleh diterima, khususnya atas faktor kos penyelenggaraan dan risiko keselamatan,  masa dan ketika pembelian  jet ini tetap dianggap tidak kena dan langsung tidak sesuai.
Ketika rakyat resah melihat pendedahan demi pendedahan mengenai 1MDB dan sedang bersiap-siap mencongak tambahan perbelanjaan berikutan perlaksanaan cukai GST, tentu saja pendedahan mengenai pembelian jet baru kerajaan dengan mudah mengundang kemarahan.
Ia ibarat seorang suami yang tiba-tiba hendak menikah lagi sedangkan di ketika yang sama isterinya sedang berada di hospital untuk melahirkan anak.
Memang menjadi hak dan dibenarkan oleh syarak untuk seseorang lelaki menambah isterinya, tetapi menikah lagi ketika isteri sedia ada sedang berada di hospital untul bersalin, adalah perbuatan purba yang tidak boleh diterima oleh sesiapa jua pun.
Begitu jugalah dengan pembelian jet ACJ320 ini, berdasarkan beban kos penyelenggraan dan risiko keselamatan,  membeli yang baru untuk menggantikan yang lama memang boleh diterima, bahkan dianggap suatu keperluan.
Cuma, masa dan ketikanya saja tidak berapa kena. Kerajaan sepatutnya memilih waktu yang sesuai untuk membeli dan menukar jet baru itu. Walaupun perbincangan sudah dilakukan sejak dua tahun lepas, tiada masalah jika pembelian itu ditanggungkan, sesuai dengan slogan kerajaan sendiri iaitu “rakyat didahulukan”.
Dalam pada itu, selain kerajaan sudah mempunyai sekurang-kurangnya enam jet, diketahui juga bahawa Yang Dipertuan Agong dan Raja-Raja tidaklah sekerap Perdana Menteri mempunyai aturcara atau program di luar negara.
Pandangan umum ialah, kemudahan jet kerajaan itu lebih banyak digunakan oleh Perdana Menteri berbanding Yang Dipertuan Agong dan Raja-Raja.
Ditambah sudah banyak kali isu jet ini menjadi perbualan ramai berikutan isteri Perdana Menteri, Rosmah Mansor juga ke sana ke mari menggunakan kemudahan tersebut, tanggapan umum juga ialah pembelian jet baru ACJ320 ini ada kaitan dengan kehendak Seri Perdana.
Inilah masalah Najib setiap kali isu jet ditimbulkan. (SH 17/03/2015)

0

0

votes
Article Rating
Kongsikan artikel ini


Yang Tersurat Dan Tersirat Di Sebalik Ucapan Ku Li Di Parlimen

Secara umumnya ucapan Tengku Razaleigh Hamzah di Parlimen  semalam diterima baik oleh banyak pihak dan menggambarkan keprihatinannya kepada masalah yang sedang dihadapi rakyat ketika ini.
Ucapannya yang antara lain mengingatkan mengenai sumpah Ahli Parlimen untuk berkhidmat kepada rakyat, gesaan mengisytiharkan harta bagi menteri, timbalan menteri dan Ahli Parlimen kepada sebuah badan bebas dan saranan menangguhkan perlaksanaan cukai GST, tidak lain merupakan reaksinya yang jujur, bukan saja berdasarkan pengalamannya tetapi juga keadaan semasa dalam negara.
Walaupun ada yang mengkritik Ku Li atas ucapannya termasuk mengatakan ia hanya retorik, sudah terlambat, melabelnya sebagai ahli politik lama yang ketinggalan zaman dan ada juga memberi gambaran seolah-olah beliau tidak memahami GST, hakikatnya beliau berani memberikan pandangan serta tegurannya.
Sama ada kerajaan mahu menerima atau mengabaikan saja semua teguran itu, yang penting Ku Li telah melaksanakan tanggungjawabnya untuk memperbaiki lagi imej kerajaan di mata rakyat.
Berkenaan pengisytiharan harta yang disarankannya kepada sebuah badan bebas yang dipilih oleh Parlimen, ia akan membantu menaikkan imej kerajaan berbanding amalan sekarang di mana para anggota pentadbiran kerajaan hanya membuat pengisytiharan kepada Perdana Menteri saja.
Tetapi dalam konteks amalan yang ada sekarang, Perdana Menteri mengisytiharkan hartanya kepada siapa?
Dengan adanya sebuah badan bebas yang diwujudkan itu, semua anggota pentadbiran kerajaan serta Ahli Parlimen, baik daripada kerajaan mahupun pembangkang diwajibkan mengisytiharkan harta masing-masing dan ini secara langsung membantu kewibawaan dan ketelusan sebagaimana yang diinginkan oleh rakyat masa kini.
Begitu juga dengan perlaksanaan GST dan ke mana wang cukai itu bakal disalurkan, apa yang disuarakan oleh Ku Li adalah kebimbangan umum yang boleh didengari serta dipekatakan di mana-mana.
Soal GST baik untuk negara dan mampu menambah sumber kewangan negara bukanlah soal utama tetapi yang menjadi kerisauan ialah sejauh mana ia bakal menambahkan lagi beban kewangan rakyat, terutama golongan berpendapatan rendah.
Dalam keadaan ekonomi tidak menentu, ringgit menjunam dan kos sara hidup kian meningkat, kebimbangan Ku Li tentunya ialah perlaksanaan GST akan merobekkan lagi poket rakyat.
Ini kerana sudah kedengaran beberapa perkhidmatan dan barangan akan meningkat harganya apabila GST dilaksanakan seperti bil utiliti, tuisyen, ubat-ubatan, hiburan dan sebagainya dan semua ini mampu meningkatkan lagi suhu badan mereka yang berpendapatan rendah.
Sebagai bekas Menteri Kewangan, Pengerusi Bank Dunia, IMF, Bank Pembangunan Asia, Pengasas Petronas dan puluhan jawatan lain di peringkat antarabangsa dan dalam negara, mengatakan kritikan dan saranannya agar ditanggguhkan perlaksanaan GST seolah-olah beliau tidak faham mengenai GST barangkali amat keterlaluan dan tidak masuk akal sama-sekali.
Hanya kerana pandangannya sedikit berbeza dengan kerajaan, cemuhan tidak sewajarnya dilontarkan kerana Ku Li sekurang-kurangnya sudah memberi peringatan mengenai kesan tidak baik yang bakal dihadapi nanti.
Selebihnya terpulanglah kepada kerajaan menilainya, terutama kemungkinan kemuncak kesan GST itu kepada rakyat bertembung dengan tarikh pilihanraya umum akan datang. (SH 18/03/2015)

0

0

votes
Article Rating
Kongsikan artikel ini